Anwar beri bayangan MOU bakal gagal, dakwa kerajaan lembap

Ketua Pembangkang Datuk Seri Anwar Ibrahim memberi bayangan berkemungkinan perjanjian Memorandum Persefahaman (MOU) dengan kerajaan bakal menemui kegagalan pada ketika krisis politik di Melaka tercetus baru-baru ini.

Anwar yang juga cikgu Presiden UMNO, Datuk Seri Ahmad Zahid Hamidi mendakwa proses pelaksanaan janji-janji dalam perjanjian MOU tersebut lembap dan tidak berjalan mengikut syarat yang dipersetujui, malah menuduh ia seakan-akan sengaja dilengah-lengahkan.

“Saya nak jelaskan di sini kepada menteri untuk membetulkan kenyataannya bahawa (MOU) ada kemajuan, meredakan suhu politik yang kami sokong pada awalnya.

“Tetapi saya nak nyatakan pada hari ini, kami tidak berpuas hati (dengan perkembangan MOU tersebut) kerana ia lembap dan sengaja dilengah-lengahkan,” katanya di Dewan Rakyat hari ini semasa perbahasan.

Ahli Parlimen (MP) Port Dickson itu juga mendakwa beberapa keputusan kerajaan dibuat juga membelakangkan semangat perjanjian MOU yang dimerterai, ia berkemungkinan merujuk kepada beberapa kes pendakwaan di mahkamah yang menyaksikan beberapa pemimpin utama UMNO terlepas daripada hukuman.

“Beberapa langkah lain juga bertentangan dengan semangat demokrasi, transparency (ketelusan) dan semangat untuk bekerjasama seperti disebut oleh perdana menteri,” katanya lagi.

Blok pembangkang, Pakatan Harapan dan kerajaan pimpinan Perdana Menteri (PM) Datuk Seri Ismail Sabri Yaakob menandatangani MOU Transformasi dan Kestabilan Politik pada 13 Sept lalu sebagai langkah meredakan kemelut politik yang dicetuskannya bersama Zahid.

MOU berkenaan menjanjikan pembaharuan pentadbiran. Antara lain melibatkan pembaharuan parlimen dan kebebasan institusi kehakiman.

Untuk rekod, tawaran kerjasama tersebut sebelum ini pernah dibuat oleh mantan PM Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Anwar tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.

Selain itu, Anwar juga dikaitkan pakatan dengan Zahid sebelum ini selepas penularan klip audio kedua-dua mereka pada April lalu.

Zahid juga mengetuai kumpulan 15 MP UMNO yang menarik sokongan terhadap Muhyiddin yang menyaksikan jatuh kerajaan Perikatan Nasional (PN).


Serba Dinamik kemuka rayuan untuk batal dinyah senarai

Serba Dinamik Holdings Bhd telah mengemukakan rayuan kepada Bursa Malaysia Securities Bhd (Bursa Securities) untuk membatalkan sekuriti syarikat daripada dinyah senarai di bursa tempatan.

Dalam makluman kepada Bursa Malaysia hari ini, penyedia perkhidmatan minyak dan gas itu berkata ini adalah disebabkan syarikat itu diklasifikasikan sebagai penerbit tersenarai terjejas di bawah Nota Amalan 17 (PN17) Keperluan Penyenaraian Pasaran Utama Bursa Securities pada 16 Ogos, 2023, menurut laporan Bernama.

Pada 16 Ogos, Serba Dinamik berkata ia mungkin dinyah senarai daripada Pasaran Utama Bursa Malaysia pada 28 Ogos, selepas Bursa Securities memutuskan untuk menolak permohonan lanjutan masa bagi mengemukakan pelan regularisasi melainkan rayuan terhadap penyahsenaraian itu dihantar kepada Bursa Securities pada atau sebelum 23 Ogos, 2023.

Syarikat itu dimasukkan ke dalam status PN17 pada 6 Jan, 2022 dan dagangan sekuritinya di Bursa Malaysia telah digantung sejak Disember 2022 kerana gagal menyerahkan laporan tahunan 2022.


‘Mengapa hantar mereka ke penjara jika akan diampunkan kemudian’

Saintis politik Pusat Pembangunan Mampan (JSC) Jeffrey Sachs, Universiti Sunway, Prof Wong Chin Huat berpendapat Presiden UMNO, Datuk Seri Ahmad Zahid Hamidi mungkin menjangkakan perkara sama sekiranya Datuk Seri Najib Razak mendapat pengampunan diraja.

Menurutnya, Zahid mungkin menjangkakan akan mendapat pengampunan sama jika disabitkan bersalah dalam kes rasuah.

“Mesej kepada hakim boleh jadi: ‘Mengapa menghantar mereka ke penjara jika mereka akan diampunkan kemudian? Mengapa bermusuh dengan ahli politik yang mungkin membuat kemunculan semula?’” soalnya menurut laporan Tha Star, semalam.

Beliau bagaimanapun merasakan pengampunan terhadap Najib akan merugikan UMNO dan Pakatan Harapan (PH) dari segi undi Melayu.

“Para simpatisan Najib akan tetap mengundi UMNO sama ada dia mendapat pengampunan atau tidak.

“Orang Melayu yang marah dengan rasuah Najib mungkin beralih kepada Perikatan Nasional atau sekadar tidak menyertai pilihan raya negeri akan datang.

“Pengampunan Najib akan dilihat sebagai perjanjian yang direstui oleh Anwar. Anwar akan rosak dari segi politik dan boleh mengucapkan selamat tinggal kepada kelayakan reformisnya – setanding dengan Aung San Suu Kyi yang mempertahankan penghapusan etnik tentera Myanmar ke atas Rohinya.

“Walaupun Suu Kyi hanya mengalami penghinaan antarabangsa, Anwar akan melihat asas politiknya berpecah-belah. Legitimasi politik Pakatan adalah berdasarkan kepelbagaian budaya dan penolakan rasuah,” tambahnya lagi.

Sementara itu, Felo Kanan Akademi Penyelidikan Strategik Nusantara Dr Azmi Hassan pula menegaskan bahawa permohonan untuk pengampunan itu, jika berjaya, mungkin menjadi tamparan kepada kempen antirasuah Anwar.

Beliau berkata “dengan Najib keluar dari penjara, UMNO boleh dilihat perlahan-lahan merayap kembali ke arah kestabilan”.

Namun, beliau mengingatkan bahawa ia mungkin “pedang bermata dua” untuk imej antirasuah Anwar.


Seorang lagi Kluster Mahkamah dibenar keluar negara

Sorang lagi individu daripada ‘Kluster Mahkamah’ hari ini memperoleh pelepasan sementara pasportnya untuk keluar negara walaupun masih berdepan pertuduhan rasuah.

Ahli Parlimen Kinabatangan Datuk Seri Bung Moktar Radin mendapat kebenaran sementara itu daripada Mahkamah Sesyen Kuala Lumpur bagi membolehkan beliau ke Arab Saudi bagi urusan rasmi.

Perkara itu dimaklumkan oleh peguamnya, Teh See Khoon, ketika dihubungi pemberita hari ini.

“Semalam, mahkamah (Hakim Rozina Ayob) membenarkan pelepasan pasport Bung Moktar bermula 10 hingga 22 November ini dan beliau perlu mengembalikan pasport itu kepada mahkamah pada 22 November.

“Permohonan untuk mendapatkan pasport itu dibuat berikutan anak guam kami mempunyai urusan rasmi di Arab Saudi,” katanya sambil menambah pendakwaan tidak membantah permohonan itu.

Beliau berkata perbicaraan kes anak guamnya akan bersambung pada 26 November.

Pada 3 Mei 2019, Bung Moktar mengaku tidak bersalah atas dua pertuduhan menerima rasuah berjumlah RM2.2 juta dan RM262,500 sebagai dorongan mendapatkan kelulusan Felcra untuk membuat pelaburan RM150 juta dalam unit amanah Public Mutual.

Bung Moktar, 62, yang merupakan Pengerusi Bukan Eksekutif Felcra ketika itu, didakwa menerima rasuah daripada ejen pelaburan Public Mutual iaitu Madhi Abdul Hamid, 38, menerusi isterinya Datin Seri Zizie Izette A Samad di Public Bank cawangan Taman Melawati di sini antara 12.30 tengah hari dan 5 petang 12 Jun 2015.

Beliau juga mengaku tidak bersalah menerima suapan wang tunai sebanyak RM335,500 daripada seorang lagi ejen pelaburan Public Mutual iaitu Norlaili Ahmad Mokhtar, 42, di bawah nama Zizie Izette atas sebab sama dan di tempat sama pada 19 Jun 2015.

Zizie Izette pula mengaku tidak bersalah atas tiga pertuduhan bersubahat dengan suaminya berhubung perkara itu di tempat, tarikh dan masa yang sama.

Terdahulu, mahkamah memberi pelepasan sementara pasport kepada bekas Perdana Menteri Datuk Seri Najib Razak dan isteri Datin Seri Rosmah Mansor untuk melawat anaknya yang bersalin di Singapura.

Najib kemudian mendapat kebenaran pelanjutan pelepasan sementara pasport dan mengubah tarikh, kerana menurutnya beliau telah diamanah untuk menjaga UMNO dan memastikan gerak kerja parti itu berjalan lancar bagi menghadapi Pilihan Raya Negeri Melaka, ketika ketiadaan Presiden Datuk Seri Ahmad Zahid Hamidi.

Sebelum itu, mahkamah juga memberi pelepasan pasport kepada Zahid untuk menjalani rawatan sakit belakang di Jerman.

Kedua-duanya sedang berdepan puluhan tuduhan jenayah di Mahkamah Tinggi Kuala Lumpur dan Shah Alam, termasuk rasuah, penyalahgunaan kuasa dan penyelewengan membabitkan jutaan ringgit.


Kes baharu Covid-19 naik semula, lima kematian dilaporkan

Negara hari ini mencatatkan peningkatan empat angka kes baharu Covid-19 selepas rekod semalam tidak melepasi 1,000 kes.

Sehingga jam 12 tengah hari tadi, 1,133 kes baharu dilaporkan, berbanding 941 kes semalam, manakala lima lagi kematian direkodkan.

Ketua Pengarah Kesihatan, Tan Sri Dr Noor Hisham Abdullah berkata, jumlah kes sembuh pula ialah 1,148, menjadikan kumulatif kes pulih kini 344,018, manakala kes aktif setakat ini 14,199.

Selangor terus mendahului kes harian tertinggi dengan 401 jangkitan baharu.

Sembilan kluster baharu dikesan membabitkan lima kluster di tempat kerja, tiga kluster komuniti dan satu melibatkan kumpulan berisiko tinggi iaitu Kluster Kota Kemajuan di Johor.

Kluster tempat kerja adalah Kluster Jalan Pinang Raja, Kluster Jalan SC Satu, Kluster Jalan Western di Selangor dan Kluster Jalan Sulaiman (Kuala Lumpur) serta Kluster Batu Enam Setengah (Negeri Sembilan), manakala kluster komuniti adalah Kluster Fasa Dua Semarak dan Kluster Ranggu (Sabah) dan Kluster Jalan Merak di Johor.


PRU-15: Majikan wajib beri masa, cuti kakitangan keluar mengundi

Semua majikan telah dimaklumkan supaya memberi kemudahan masa yang sesuai kepada kakitangan masing-masing untuk keluar mengundi pada Pilihan Raya Umum Ke-15 (PRU-15), 19 November depan.

Persekutuan Majikan-Majikan Malaysia (MEF) berkata majikan yang tidak mematuhi hari pengundian pada 19 November (Sabtu) sebagai hari kelepasan mesti memberikan cuti bergaji yang munasabah kepada pekerja yang merupakan pengundi berdaftar untuk membuang undi antara jam 8 pagi dan 5.30 petang.

Presiden MEF Datuk Dr Syed Hussin Syed Husman berkata tidak perlu ada kekangan masa bagi pekerja waktu konvensional, manakala mereka yang berada dalam syif sepatutnya mengalami sedikit kesukaran dalam memenuhi kewajipan untuk mengundi di luar tempoh kerja.

“Mungkin ada keadaan di mana (pemilih) berdaftar berada dalam syif 12 jam, dan mereka yang berada pada syif malam sepatutnya boleh mengundi pada masa yang diperuntukkan tanpa sebarang cuti berbayar diberikan,” katanya dalam satu kenyataan hari ini (Jumaat, 21 Oktober 2022).

Pekerja yang merupakan pemilih berdaftar dan dijadualkan bekerja pada siang hari mengikut syif 12 jam harus diberi cuti yang munasabah untuk membuang undi pada hari pengundian.

“Majikan juga mungkin boleh mempertimbangkan pengaturan berbeza seperti membenarkan mereka melaporkan diri untuk bekerja lewat dua jam, contohnya, atau memberi mereka lanjutan dua jam untuk rehat makan tengah hari, atau melepaskan mereka dua jam lebih awal,” katanya menurut The Star.

Bagaimanapun, katanya bagi pekerja yang merupakan pengundi luar dan perlu pulang ke kampung halaman untuk mengundi, adalah munasabah untuk majikan mewajibkan mereka memohon cuti berbayar atau tanpa gaji untuk mengundi.

Syed Hussin berkata mengikut Kesalahan Pilihan Raya 1954, majikan diwajibkan membenarkan pekerja mereka, yang merupakan pengundi berdaftar, tempoh cuti bergaji yang munasabah untuk mengundi.

Beliau berkata, pada pandangan MEF perkara di atas adalah sesuatu yang adil dan munasabah terhadap kewajipan yang dikenakan ke atas majikan bagi memastikan semua pekerja yang merupakan pengundi berdaftar diberi peluang yang munasabah untuk mengundi.


Kes baharu terendah sejak Oktober 2020, sifar kematian semalam

Jangkitan baharu Covid-19 di seluruh negara mencatat angka terendah sejak Oktober 2020 lalu, apabila dalam tempoh 24 jam semalam (Sabtu, 14 Januari 2023) jumlahnya turun kepada 287 kes, berbanding 320 pada Jumaat.

Menurut laman sesawang Github Kementerian Kesihatan (KKM) jumlah sama pernah dicatat ialah pada 2 Oktober 2020, juga sebanyak 287 kes, sebelum virus SARS-CoV-2 mula merebak dengan pantas.

Data KKM yang dikemas kini tengah malam tadi, juga menunjukkan jangkitan semalam turut melibatkan 24 kanak-kanak, naik empat kes berbanding 20 yang direkodkan pada Jumaat.

Ia membabitkan 15 kes kanak-kanak berusia 0 hingga empat tahun, dan lima hingga 11 tahun (sembilan kes), lapor KKM.

Daripada jumlah jangkitan baharu semalam, 188 kes melibatkan individu yang telah menerima suntikan vaksin dos penggalak, diikuti 63 (individu yang lengkap divaksinasi); tiga kes melibatkan individu belum lengkap divaksinasi; dan 33 kes (individu tidak divaksinasi).

Data KKMNOW pula menunjukkan jumlah terbaharu itu menjadikan kumulatif positif sejak 25 Januari 2020 sebanyak 5,032,433 dengan 4,984,891 pesakit telah sembuh, termasuk 590 yang pulih semalam.

KKM juga memaklumkan sehingga semalam 10,634 kes masih aktif, turun berbanding 10,937 yang dilaporkan pada Jumaat, manakala 10,175 pesakit masih menjalani kuarantin di rumah, berbanding 10,467 pada Jumaat. Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital turun lagi kepada 439 kes, berbanding 453 yang dicatat pada Jumaat.

Seramai 20 pesakit dimasukkan ke unit rawatan rapi, naik sedikit berbanding 17 yang dicatat pada Jumaat, dengan tujuh daripadanya memerlukan alat bantuan pernafasan (lima pada Jumaat).

Berikut adalah pecahan kes baharu semalam mengikut negeri dan wilayah, serta kumulatif kes positif:

Sementara itu tiada pesakit meninggal dunia akibat komplikasi Covid-19 dalam tempoh 24 jam semalam.

Ini menjadikan kumulatif kematian sejak 17 Mac 2020 di seluruh negara kekal seramai 36,908 mangsa, termasuk 7,861 kes kematian di luar fasiliti kesihatan atau ‘brought in death’ (BID).


Terowong Smart catat rekod lencong lima juta padu air selama 22 jam

Terowong Lebuhraya Smart mencatatkan rekod tersendiri apabila diaktifkan selama kira-kira 22 jam bagi melencongkan air Sungai Klang yang naik susulan hujan lebat yang berterusan pada Sabtu.

Ketua Setiausaha Kementerian Alam Sekitar dan Air, Datuk Seri Dr Zaini Ujang berkata dalam tempoh berkenaan, Terowong Smart yang dibina dengan kos melebihi RM1 bilion itu melencongkan lima juta meter padu air sejak diaktifkan pada 1.32 tengah hari 18 Disember sehingga 12 tengah hari 19 Disember.

Beliau berkata ia merupakan rekod baharu untuk kawalan lencongan Terowong Smart kerana sejak 2007, sebanyak lapan kali lencongan dibuat dan di setiap operasi hanya rekodkan kira-kira tiga jam operasi.

“Namun untuk lencongan kali kesembilan ini, sejak Sabtu sehingga tengah hari Ahad, operasi ini diadakan selama kira-kira 22 jam kerana intensiti hujan yang sangat tinggi di Kuala Lumpur, Putrajaya dan Selangor,” katanya lapor Bernama.

Zaini berkata berdasarkan perkiraan Jabatan Pengairan dan Saliran (JPS), jika lima juta meter padu air tidak dialirkan keluar, kawasan di tengah-tengah bandar Kuala Lumpur seperti di kawasan Masjid Jamek akan mengalami banjir besar.

“Selain Terowong Smart, aset-aset JPS di sekitar Kuala Lumpur seperti rumah pam juga dioperasikan secara maksimum sejak Sabtu. Oleh itu, walaupun hujan lebat dan Empangan Batu melepaskan air dengan bukaan 300 milimeter atau 20 peratus pada pukul 11.15 pagi Sabtu, hanya berlaku banjir-banjir kecil sekitar Kuala Lumpur,” katanya.

Mengulas mengenai penglibatan aset, Zaini berkata aset-aset JPS di sekitar ibu negara juga dioperasikan secara maksimum.

Sementara itu, Smart (Syarikat Mengurus Air Banjir dan Terowong Sdn Bhd) dalam satu kenyataannya memberitahu lima juta meter padu air sudah berjaya dilencongkan dari Sungai Klang dan Sungai Ampang ke Kolam Takungan Taman Desa.

“Proses pengepaman keluar air ke hilir sungai masih belum dapat dijalankan kerana keadaan paras air sungai yang masih tinggi di bahagian hilir sistem Smart.

“Pihak Smart memohon pengguna agar bersabar serta memberi kerjasama dan perhatian mengenai pengumuman status operasi Terowong Lebuhraya Smart yang akan disiarkan melalui penghebahan media dan papan maklumat elektronik (VMS),” menurut kenyataan itu.


Kecam ADUN PKR selepas itu minta maaf bukti Syed Saddiq hipokrit, kata wakil UMNO

Seorang wakil rakyat UMNO di Johor, Datuk Onn Hafiz Ghazi menyifatkan Presiden Parti MUDA, Syed Saddiq Syed Abdul Rahman sebagai seorang yang ‘hipokrit’ dan tidak berpendirian apabila menarik balik kecamannya terhadap wakil rakyat PKR baru-baru ini.

Ahli Undangan Dewan Negeri (ADUN) Layang-Layang itu membidas Syed Saddiq selepas membuat permohonan maaf kepada ADUN PKR (Tiram), Gopalakrishnan Subramaniam dengan mendakwanya tidak membuat kerja di kawasan.

“Tahniah. Ini contoh terbaik hipokrasi politik. Bila tersalah tembak kawan sendiri terus minta maaf.

“Sebelum ini, berdegar-degar sembang pasal integriti, prinsip, ketelusan, berani kerana benar, jalan tegak, bangkit dan sebagainya.

“Semuanya sandiwara Oscar yang dimainkan untuk mengaburi mata rakyat,” kata Onn dalam kenyataan di Facebook hari ini.

Semalam Syed Saddiq menyatakan permohonan maaf berhubung kenyataannya yang mengkritik Gopalakrishnan itu selepas menerima kecaman daripada pemimpin PKR sendiri yang tidak berpuas hati dengan kecaman sedemikian.

“Muda sendiri tidak sempurna. Termasuk saya.

“Saya akui posting lawatan saya ke Ulu Tiram telah merendahkan tugas yang dibuat rakan ADUN dari PKR.

“Atas semangat kebersamaan bersama rakan PKR, saya memohon maaf atas kekhilafan dibuat,” kata bekas menteri itu.

Syed Saddiq merujuk kenyataannya sebelum itu yang menyorot aduan yang didakwa diterimanya daripada penduduk Ulu Tiram yang tidak berpuas hati dengan wakil rakyat mereka.

Onn Hafiz berkata tindakan Syed Saddiq itu sebagai “pilih bulu”.

“Macam mana nak bangkit dengan hipokrasi, penipuan, pilih bulu dan fitnah?

“Rakyat Johor dah lama buka mata. Cukup-cukuplah nak cuba perdayakan anak anak muda,” katanya lagi.

Untuk rekod, MUDA juga ketika ini sedang berunding pembahagian kerusi dengan PKR bagi bertanding dalam Pilihan Raya Negeri (PRN) Johor kali ini.


Zul Ariffin mohon maaf

Pelakon Lelaki Terbaik Festival Filem Malaysia ke-31, Zul Ariffin, tampil memohon maaf susulan babak panas aksi bersama pelakon baharu, Siti Hariesa, tular dan mencetus kontroversi sejak Jumaat lalu.

Dia membuat permohonan maaf itu menerusi Instagram Story yang dimuat naik kira-kira jam 1.30 tengah hari tadi.

Pelakon filem Sangkar itu mencetuskan kontroversi apabila memuat naik video di Instagram memaparkan beberapa babak panas bersama Siti Hariesa dalam drama terbaharu lakonannya berjudul Perempuan Itu, Jumaat lalu.

Menerusi video terbabit, Zul dilihat melakonkan beberapa babak panas dengan pelakon terbabit. Antara yang mencuri perhatian adalah ketika Zul merangkul badan Siti Hariesa dan menggendong wanita itu dari depan.

Tidak hanya itu, terdapat juga babak agak mengghairahkan ketika Siti Hariesa menyuapkan ‘whipped cream’ ke dalam mulut Zul sebelum dia menghabiskannya.

Di ruangan komen, rata-rata netizen terkejut dengan video yang dimuat naik pelakon itu selain tidak kurang menganggap babak yang dilakonkan agak keterlaluan.

Bagaimanapun, Zul bertindak memadamkan video berkenaan kelmarin, selepas ia mula menjadi kontroversi.

Tindakan Zul turut mendapat perhatian Menteri di Jabatan Perdana Menteri (Hal Ehwal Agama), Datuk Idris Ahmad yang menegur perkara sedemikian tidak sepatutnya berlaku dalam industri hiburan tempatan.

Pihak TV3 dalam satu kenyataan memandang serius dan mengambil berat akan suara dan pandangan orang ramai mengenai video dalam petikan adegan daripada drama berkenaan.

“Dengan hati terbuka, saya ambil maklum di atas semua maklum balas dari banyak pihak berkenaan klip video yang dipaparkan sebelum ini.

“Saya mohon maaf kepada semua yang terkesan dari tindakan memuat naik video berkenaan,” tulisnya di Instagram Story seperti dilapor Harian Metro.

Zul berkata, selepas ini dia akan lebih meneliti dan berhati-hati untuk memuat naik sebarang bahan yang diberikan kepadanya untuk dipromosikan di media sosial.


Solat sunat Aidilfitri: Jemaah digalak pakai pelitup muka

Pemakaian pelitup muka ketika menunaikan solat sunat Aidilfitri di masjid atau surau amat digalakkan, kata Ketua Pengarah Jabatan Kemajuan Islam (Jakim), Datuk Hakimah Mohd Yusoff.

Beliau berkata negara masih berada dalam Fasa Peralihan ke Endemik.

Justeru, katanya prosedur operasi standard (SOP) yang sedang berkuat kuasa pada masa ini amat menggalakkan pemakaian pelitup muka sekiranya berada di kawasan ramai orang dan sesak.

Katanya Jakim atas saranan Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar telah mengadakan perbincangan bersama Mufti Wilayah Persekutuan Datuk Prof Madya Dr Luqman Abdullah mengenai SOP pemakaian pelitup muka bagi jemaah yang akan menunaikan solat Aidilfitri di masjid atau surau.

“Setelah merujuk Kementerian Kesihatan Malaysia dan Majlis Keselamatan Negara, dimaklumkan bahawa SOP Fasa Peralihan ke Endemik yang sedang berkuat kuasa pada masa ini amat menggalakkan pemakaian pelitup muka sekiranya berada di kawasan ramai orang dan sesak.

“Memandangkan SOP ini masih berkuat kuasa maka Jakim ingin menasihatkan kepada semua umat Islam agar mengambil langkah berwaspada dan berhati-hati dengan kawalan kendiri sekiranya mereka berada di mana-mana tempat perkumpulan ramai dan sesak termasuk di masjid serta surau,” katanya dalam satu kenyataan hari ini (19 April 2023).

Semalam, Mohd Na’im dilaporkan berkata beliau akan mengadakan perbincangan dengan Hakimah dan Luqman bagi melihat keperluan mewajibkan pemakaian pelitup muka oleh jemaah ketika menunaikan solat sunat Aidilfitri.

Mohd Na’im berkata demikian ketika ditanya sama ada kerajaan akan mewajibkan atau menggalakkan pemakaian pelitup muka ketika solat Aidilfitri sebagaimana dilakukan Perlis.

Pemangku Raja Perlis Tuanku Syed Faizuddin Putra Jamalullail dilaporkan bertitah jemaah yang akan menunaikan solat Aidilfitri di seluruh Perlis digalakkan memakai pelitup muka dan membawa sejadah sendiri berikutan terdapat peningkatan penularan kes Covid akhir-akhir ini.


Bajet 2023 yang dibentang sudah tidak sah lagi, kata pakar undang-undang

Pakar undang-undang menyifatkan Bajet 2023 yang dibentang sebelum ini sudah tidak terbatal dan pengumuman yang dibuat oleh Menteri Kewangan sebelum ini tidak lagi sah susulan pembubaran Parlimen pada 10 Oktober lalu.

Pelbagai inisiatif dan manfaat diumumkan kepada rakyat semasa pembentangan Bajet 2023 lalu tidak lagi boleh digunapakai dan satu belanjawan yang baharu perlu dibentang oleh mana-mana kerajaan yang memenangi Pilihan Raya Umum Ke-15 (PRU-15) selepas ini, kata Prof Madya Salawati Mat Basir.

“Bajet sebelum ini sudah terbatal sebab kerajaan bubar. Bila dah bubar tak boleh lagi, bajet tak boleh pakai sebab kerajaan (baharu) nanti Kabinet akan ada orang lain.

“Jadi dalam hal ini bajet baru mesti dibentangkan oleh kerajaan yang akan menang pilihan raya ini,” katanya kepada Agenda Daily.

Salawti yang merupakan penganalisis politik dan juga Pensyarah Undang-Undang Antarabangsa dan Pengajian Keselamatan UKM itu berkata, pelbagai kemungkinan boleh berlaku selepas PRU-15 nanti dengan tidak menolak kerajaan campuran boleh terbentuk dan ia secara tidak langsung belanjawan yang baharu perlu dibentangkan.

“Kerajaan yang baharu ini tidak semestinya kerajaan yang sedia ada ini, buat kalau kerajaan dengan DAP atau buat kerajaan campuran dengan PKR macam mana?

“Jadi memang tidak boleh, memang kena tunggu (untuk dilaksanakan Bajet 2023),” katanya lagi.

Jelasnya lagi, setiap kerajaan baharu akan mempunyai Perdana Menteri yang berbeza polisi terhadap negara, melainkan kerajaan yang sama dibentuk selepas PRU-15 adalah kerajaan yang sama mungkin Bajet 2023 boleh dibentang balik semula seperti sebelum ini.

“Ia (Bajet 2023) akan kena tunggu melainkan kalau kerajaan yang yang ada sekarang ini menang,mungkin mereka bentang balik benda yang sama.

“Ia (bajet baharu) mesti akan ada sebab berbeza Perdana Menteri pasti berbeza dia punya punya polisi terhadap negara,” terangnya lagi.

Terdahulu, Perdana Menteri kerajaan sementara, Datuk Seri Ismail Sabri Yaakob mengesahkan jika Barisan Nasional (BN) menang PRU-15, pembentangan Bajet 2023 yang sebelum ini dibentangkan pada 7 Oktober lalu akan dibentang sekali lagi di Dewan Rakyat.

“Kita dah umumkan bajet. Macam-macam kita hendak bagi kepada rakyat. Semua kita nak bagi ini tetapi kita belum luluskan lagi bajet (Bajet 2023),” katanya dipetik laporan.

Untuk rekod, Bajet 2023 yang dibentang sebelum ini masih belum diluluskan sepenuhnya selepas Parlimen dibubarkan pada 10 Oktober lalu dan tidak sempat dibahaskan.

Pada 7 Okt lepas, Menteri Kewangan Tengku Datuk Seri Zafrul Tengku Abdul Aziz membentangkan Bajet 2023 yang melibatkan peruntukan RM372.3 bilion.


Tiada lagi ujian PCR Covid-19 sebaik tiba di Indonesia

Ujian PCR tidak lagi diperlukan bagi pengembara yang masuk ke Indonesia dan lebih banyak lapangan terbang bakal dibuka bagi Visa Sebaik Tiba (VOA) kepada pelancong.

Pengumuman tersebut terpakai buat semua pelancong yang tiba di Medan, Jakarta, Bali, Batam, Bintan, Yogjakarta, Manado, Makassar dan Lombok.

Bagaimanapun, semua pengunjung perlu mengemukakan surat kelulusan visa B211A atau memohon VOA, ia bergantung kepada kewarganegaraan seseorang individu tersebut.

Kemas kini mengenai VOA boleh didapati di bawah;

Bukti fizikal atau digital dalam bahasa Inggeris yang menunjukkan pelawat sudah divaksin sepenuhnya sekurang-kurangnya 14 hari sebelum berlepas (tiada penggalak diperlukan);

Kanak-kanak di bawah 18 tahun dikecualikan daripada peraturan ini (sebelum ini di bawah 12 tahun). Ia mengikut peruntukan yang dikenakan ke atas ibu bapa atau penjaga mereka;

Pengembara perlu mengemukakan aplikasi PeduliLindungi pada telefon pintar seseorang dan mengisi e-Hac Indonesia dalam aplikasi (aplikasi PeduliLindungi tersedia untuk dimuat turun pada peranti Apple dan Android);

Menyediakan bukti satu ujian PCR negatif yang diambil di negara asal tidak melebihi 48 jam sebelum berlepas;

Bukti pemilikan insurans kesihatan yang melindungi Covid-19.

Tiada perlindungan minimum dinyatakan dalam peraturan terkini tetapi disyorkan perlindungan minimum sebanyak AS$25,000 (atau setara dalam mata wang lain);

Semasa ketibaan, tiada lagi ujian PCR atau kuarantin diperlukan jika suhu badan di bawah 37.5 darjah Celsius.

Pengunjung boleh menikmati perjalanan ke seluruh Indonesia selepas melalui imigresen dan pengumpulan bagasi;

Ujian PCR ke-2 hanya diperlukan jika suhu pelawat melebihi 37.5 darjah Celsius.


Permohonan MalaysiaKini batal sabitan menghina, denda ditolak mahkamah

Panel tujuh hakim Mahkamah Persekutuan hari ini menolak permohonan semakan Malaysiakini untuk membatalkan keputusan Mahkamah Persekutuan yang mendapati portal berita dalam talian itu bersalah menghina mahkamah menerusi penerbitan komen pembaca.

Panel yang diketuai Hakim Puan Sri Zaleha Yusof memutuskan bahawa hujah yang dibangkitkan dalam prosiding semakan hari ini oleh peguam Malaysiakini Datuk Malik Imtiaz Sarwar telah dikemukakan dalam prosiding komital di hadapan panel Mahkamah Persekutuan sebelum ini dan telah dipertimbangkan, lapor Bernama.

Beliau berkata hujahan yang dibangkitkan oleh peguam gagal untuk meyakinkan mahkamah berhubung isu berkaitan dakwaan pelanggaran keadilan asasi.

Hakim Zaleha berkata memandangkan perkara itu adalah kes kepentingan awam, mahkamah tidak akan membuat sebarang perintah mengenai kos.

Hakim lain yang menganggotai panel itu ialah Datuk Zabariah Mohd Yusof, Datuk Seri Hasnah Mohammed Hashim, Datuk Mary Lim Thiam Suan, Datuk Harmindar Singh Dhaliwal, Datuk Rhodzariah Bujang dan Datuk Mohamad Zabidin Mohd Diah. Prosiding itu dijalankan secara dalam talian.

Pada 19 Feb 2021 dalam keputusan majoriti 6-1, Mahkamah Persekutuan yang dianggotai tujuh hakim diketuai Presiden Mahkamah Rayuan Tan Sri Rohana Yusuf, mendapati Malaysiakini bersalah menghina mahkamah menerusi penerbitan komen pembaca dan syarikat itu diarah membayar denda RM500,000.

Mkini Dotcom Sdn Bhd membayar denda itu.

Pada 17 Jun 2020, Mahkamah Persekutuan membenarkan permohonan kebenaran ex-parte Jabatan Peguam Negara untuk memulakan prosiding komital terhadap Mkini Dotcom yang mengendalikan portal berita Malaysiakini serta Ketua Pengarang Malaysiakini Steven Gan berhubung komen lima pembaca mengenai satu artikel yang disiarkan oleh Malaysiakini pada 9 Jun, bertajuk “CJ orders all courts to be fully operational from July 1” yang disifatkan sebagai menyinggung perasaan.

Bagaimanapun, Mahkamah Persekutuan mendapati Gan tidak bersalah menghina mahkamah.

Dalam permohonan semakan yang difailkan oleh Mkini Dotcom, syarikat itu memohon mengetepikan keputusan Mahkamah Persekutuan sebelum ini dan meminta pendengaran semula prosiding menghina itu.


Baca MoU kerajaan dan PH, kata Annuar Musa kepada pengkritik

Menteri Komunikasi dan Multimedia Tan Sri Annuar Musa sekali lagi meminta pihak tertentu supaya tidak memutar belit mengenai tarikh tamat Memorandum Persefahaman (MoU) Transformasi dan Kestabilan Politik antara Kerajaan Persekutuan dan Pakatan Harapan (PH).

Malah, veteran UMNO yang juga Ahli Parlimen Ketereh itu sekali lagi mengingatkan bahawa perjanjian itu tidak mempunyai tarikh tamat.

“Bagi yang suka menulis tapi malas membaca atau menyelidik, atau yang mungkin sengaja mahu mengelirukan fakta, saya post di sini dokumen rasmi/salinan MoU antara Kerajaan dan Pakatan Harapan,” katanya dalam kenyataan malam tadi.

Annuar dilaporkan mengulas kenyataan beberapa pemimpin UMNO berhubung kenyataannya di Kota Kinabalu sebelum ini.

Berita berkaitan: Tiada tarikh tamat MoU kerajaan dan PH: Annuar perbetul salah faham

Menerusi hantaran di laman Facebook beliau, Annuar memuat naik beberapa salinan MoU yang ditandatangani pada 13 September 2021 bagi menunjukkan bukti bahawa MoU itu tiada tarikh tamat.

Annuar meminta semua pihak meneliti Perkara 2.1 dan 3.1 dalam dokumen MoU itu bagi mengelak kekeliruan mengenai tarikh tamat MoU itu.

“Sila teliti perkara 2 dan perkara 3 MoU berkenaan. Saya adalah salah seorang yang mewakili kerajaan menandatangani MoU berkenaan.

“Baca jangan tak baca. Jika tidak, tulisan kita menampakkan betapa kita mengkritik atas dasar benci, bukan fakta… atau sememangnya kita berbuat sesuatu nak tunjuk kelebihan kita, tapi sebenarnya kita hanya memperagakan kelemahan kita sendiri,” katanya.

Perkara 2.1 menyebut “Memorandum Persefahaman ini hendaklah berkuat kuasa daripada tarikh Perjanjian ini ditandatangani dan hendaklah terpakai sehingga pembubaran Parlimen Malaysia yang ke-14”.

Perkara 3.1 pula memaklumkan “Kerajaan bersetuju tidak akan mengusulkan pembubaran Parlimen sebelum 31 haribulan Julai 2022”.

Sebelum ini media melaporkan Annuar memaklumkan tiada tarikh tamat tertentu berkaitan MoU itu mengenai sokongan pembangkang ke atas Perdana Menteri Datuk Seri Ismail Sabri Yaakob.

Melalui MoU itu, kedua-dua pihak bersetuju membentuk kerjasama dwipartisan membabitkan pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 dan pembentukan jawatankuasa pemandu.


Usaha Kerajaan PN bawa rakyat keluar dari pandemik semakin berhasil: PM

Program Imunisasi Covid-19 Kebangsaan (PICK) yang dilancarkan kerajaan bermula Februari lalu kini menunjukkan perkembangan positif di beberapa buah negeri, termasuk Wilayah Persekutuan Labuan, Sarawak, Negeri Sembilan dan Lembah Klang yang merangkumi Selangor, Kuala Lumpur dan Putrajaya.

Perdana Menteri Tan Sri Muhyiddin Yassin berkata pada masa sama jumlah kes positif bagi kategori 3 hingga 5 di negeri-negeri berkenaan telah mula menunjukkan penurunan setelah liputan dos lengkap vaksin Covid-19 bagi populasi dewasa telah melebihi 40 peratus.

“Semalam apabila buat pertama kalinya, tidak ada kes jangkitan baharu Covid-19 yang dilaporkan di WP Labuan. Sehingga 14 Ogos 2021, kadar vaksinasi lengkap di WP Labuan telah mencapai 88.1 peratus.

“Ini adalah satu perkembangan yang sangat baik dan diharapkan dapat dilihat berlaku di negeri-negeri lain juga, insya-Allah,” katanya dalam kenyataan hari ini.

Menurut Perdana Menteri, Pusat Kesiapsiagaan dan Tindak Cepat Krisis Kebangsaan juga memaklumkan situasi di Jabatan Kecemasan di Lembah Klang juga bertambah baik. Contohnya purata pesakit yang menunggu di Jabatan Kecemasan untuk ditempatkan ke wad pesakit bagi hospital Kementerian Kesihatan (KKM) di negeri-negeri Lembah Klang telah menurun.

Katanya, pada 31 Julai 2021, purata sehari pesakit yang menunggu di Jabatan Kecemasan adalah 909 orang, namun hasil perancangan rapi kerajaan dan pelaksanaan strategi oleh KKM serta kesan vaksinasi, purata sehari pesakit yang menunggu telah menurun kepada 239 orang pada 13 Ogos 2021.

“Saya amat berharap agar trend penurunan ini akan berterusan dan dapat mengurangkan beban kes COVID-19 yang serius serta kemasukan pesakit ke Unit Rawatan Rapi (ICU). Walaubagaimanapun, kapasiti pesakit di ICU masih lagi penuh memandangkan rawatan pesakit di ICU adalah jauh lebih rumit dan memakan tempoh lebih panjang berbanding di wad biasa.

“Dalam pada itu, usaha mempercepatkan vaksinasi juga turut ditumpukan di negeri-negeri lain yang sedang mengalami peningkatan kes. Untuk makluman, kerajaan telah membekalkan sebanyak 2 juta dos vaksin COVID-19 kepada negeri Johor baru-baru ini dan dan akan membekalkan 1.5 juta dos vaksin kepada negeri Sabah dalam bulan Ogos ini.

“Setakat ini, sebanyak 44.1 peratus daripada populasi dewasa di dalam negara telah pun menerima vaksinasi lengkap manakala 72.1 peratus telah menerima suntikan dos pertama,” katanya.

Perdana Menteri berkata semua pencapaian ini tidak mungkin dapat kita lihat pada hari ini tanpa perancangan yang rapi dan pelaksanaan strategi yang kukuh oleh Kerajaan, serta kerjasama dan sokongan yang sangat baik daripada rakyat.

“Saya pernah nyatakan dahulu, dan saya akan katakan sekali lagi. Rakyat Malaysia, anda semua adalah insan yang hebat. Anda semua begitu tabah dan sabar mengharungi pandemik ini walaupun pada hakikatnya amat sukar untuk dilakukan.

“Insya-Allah, data-data yang dikongsikan ini menunjukkan perkembangan yang baik. Segala usaha Kerajaan Perikatan Nasional semakin hampir dengan kejayaan dan insya-Allah kita pasti akan berjaya keluar dari cengkaman pandemik ini dengan teratur dan selamat melalui Pelan Pemulihan Negara.

“Ingin saya ulangi strategi Kerajaan adalah jelas, lebih ramai yang divaksinasi dengan lengkap, lebih ramai penduduk Malaysia yang dilindungi dari jangkitan dengan teruk, lebih kurang beban kepada sistem kesihatan awam kita dan lebih banyak sektor ekonomi dan sosial dapat dibuka supaya kita kembali berperingkat-peringkat ke kehidupan norma baharu.

“Apa yang lebih penting, jangan sesekali kita berputus asa dengan cabaran ini dan lupa bahawa Covid–19 adalah musuh utama kita semua.
Semoga Allah SWTsentiasa memberkati perjuangan dan usaha kita bersama, insya-Allah,” katanya.


[KEMAS KINI] Kes di 4 negeri naik, Selangor kekal tertinggi

Jumlah jangkitan Covid-19 di seluruh negara dalam tempoh 24 jam sehingga 12 tengah hari tadi turun kepada 8,743 kes berbanding 9,751 kes yang direkodkan dalam tempoh sama semalam.

Ketua Pengarah Kesihatan Tan Sri Dr Noor Hisham Abdullah berkata, angka terbaharu itu menjadikan kumulatif sejak virus Covid-19 mula menular di negara ini awal tahun lalu meningkat kepada 2,332,221 kes.

Sementara itu, tidak seperti kebiasaan sejak awal pandemik beliau memaklumkan perkembangan terkini jangkitan termasuk pecahan kes mengikut negeri sekitar jam 2 petang, dalam laman sosial Facebook (FB) rasmi Kementerian Kesihatan (KKM), Twitter dan FB beliau, hari ini tiada data yang diberikan.

Sebaliknya beliau memaklumkan semua pecahan kes mengikut negeri hanya akan dimaklumkan menerusi laman sesawang COVIDNOW kendalian KKM yang dilancarkan 9 September lalu.

Berdasarkan maklumat terbaharu dikeluarkan KKM, dalam tempoh 24 jam itu empat negeri merekodkan peningkatan kes harian.

Sabah merekodkan 761 kes baharu berbanding 705 semalam, diikuti Perak dengan 724 jangkitan baharu (643 semalam); Pahang (553 kes baharu, 551 semalam); dan Melaka (289 kes baharu, 244 semalam).

Sementara itu, Selangor kekal merekodkan kes tertinggi sebanyak 1,351 kes baharu, walaupun turun berbanding 1,796 kes yang dilaporkan dalam tempoh sama semalam.

Orang ramai boleh melayari laman sesawang COVIDNOW untuk mendapat maklumat lanjut berhubung semua kes berkaitan Covid-19 di Malaysia.

Sehingga jam 4 petang ini laman sesawang COVIDNOW tidak dikemas kini dengan data kes terbaharu dalam tempoh 24 jam hingga 12 tengah hari ini.


Anwar dakwa tak jadi PM kerana enggan campur kes mahkamah, klip audio Zahid?

Akhirnya, Datuk Seri Anwar Ibrahim tampil mendedahkan punca utama gagal menjadi Perdana Menteri (PM) semasa krisis politik sebelum ini disebabkan pendiriannya yang tidak mahu campur tangan kes mahkamah.

Pengakuan Ketua Pembangkang tersebut agak pelik memandangkan sebelum ini didedahkan satu klip audio tular antara Presiden PKR itu dengan Presiden UMNO, Datuk Seri Ahmad Zahid Hamidi berkomplot untuk menjatuhkan kerajaan Perikatan Nasional (PN) dipimpin Tan Sri Muhyiddin Yassin.

Namun, Anwar nampaknya seakan tidak mahu mengakui sebenarnya ditipu hidup-hidup anak muridnya tersebut yang berpaling tadah dengan menyokong Datuk Seri Ismail Sabri Yaakob sebagai PM.

Alasan terbaharu Anwar ini dilihat bagi menunjukkan dirinya yang telus dan berintegriti, walhal hakikatnya sebelum ini sanggup berkomplot dengan ‘Kluster Mahkamah’ dalam UMNO untuk menjatuhkan kerajaan.

Anwar berkata, “Paling tegas saya lakukan adalah tidak bersedia untuk campur tangan urusan badan kehakiman yang semestinya bebas dan berwibawa.

“Kerana kita juga ada pengalaman dengan badan kehakiman ini. Syarat-syarat kalau disenangi pendirian saya, ok.

“Kalau nampak tidak boleh terima, tidak sokong, itu masalah mereka.

“Pokoknya begini, kerana syarat itulah saya gagal menjadi perdana menteri, tapi saya tidak boleh khianat amanah rakyat,” katanya dipetik dalam wawancara bersama beberapa media yang cenderung menyokongnya.

Anwar diwawancara bersama Malaysiakini, The Vibes dan Sinar Harian di pejabatnya di Bukit Gasing, Petaling Jaya.

Pada 23 September 2020, negara digemparkan dengan dakwaan Anwar bahawa beliau sudah mempunyai sokongan majoriti Ahli Parlimen sekali gus membolehkannya mengambil alih pentadbiran negara daripada kerajaan PN.

Walau bagaimanapun, Anwar tidak menyatakan jumlah sebenar Ahli Parlimen (MP) yang menyokongnya serta mendedahkan identiti mereka.

Pada masa yang sama, beliau mendakwa mempunyai dokumen bagi membuktikan sokongan yang diterimanya adalah mencukupi.

Kerajaan PN terus bertahan sehingga 21 Ogos 2021 namun Anwar masih lagi tidak menjadi Perdana Menteri selepas itu.

Seperti yang diketahui umum, ramai pemimpin UMNO dikategorikan sebagai ‘Kluster Mahkamah’ namun tidak pasti sama ada mereka termasuk dalam senarai MP yang menyokong Anwar.

Kluster Mahkamah UMNO turut didakwa sebagai dalang yang memainkan peranan untuk menumbangkan kerajaan PN ketika negara masih bergelut dengan krisis pandemik Covid-19.


Madinah setuju Kabinet PH putuskan Najib bersalah sebelum perbicaraan

Bekas Ketua Audit Negara Tan Sri Dr Madinah Mohamad hari ini bersetuju dengan cadangan peguam bahawa Kabinet Pakatan Harapan (PH) telah memutuskan Datuk Seri Najib Razak bersalah walaupun sebelum bekas perdana menteri itu didakwa atas pertuduhan meminda laporan akhir audit 1Malaysia Development Berhad (1MDB).

Madinah, 66, berkata demikian ketika disoal balas peguam Tan Sri Muhammad Shafee Abdullah dalam perbicaraan kes yang dihadapi Najib dan bekas Ketua Pegawai Eksekutif 1MDB Arul Kanda Kandasamy atas dakwaan meminda laporan akhir audit 1MDB.

Muhammad Shafee: Tan Sri, anda menghadiri mesyuarat Kabinet untuk memberi taklimat pada 23 November 2018. Anda tahu, orang yang menghadiri mesyuarat itu ‘tidak begitu mesra’ dengan anak guam saya seperti Lim Guan Eng, Tun Dr Mahathir Mohamad, Dr Wan Azizah Wan Ismail, Mohamad Sabu dan sebagainya.

Anak guam saya telah didakwa pada 12 Disember 2018, dua minggu selepas mesyuarat. Saya cadangkan kepada anda bahawa hasil taklimat anda kepada Kabinet PH, Kabinet memutuskan bahawa anak guam saya bersalah walaupun sebelum didakwa. Ya atau tidak?

Madinah: Boleh saya jelaskan, Yang Arif?

Memetik laporan Bernama, Hakim Mahkamah Tinggi Mohamed Zaini Mazlan meminta saksi menjawab soalan Muhammad Shafee kerana beliau boleh menjelaskannya semasa pemeriksaan semula.

Madinah kemudian menjawab, “Yang Ariff, mengikut minit ini, ya”.

Kepada soalan lain, saksi pendakwaan ke-12 itu berkata bahawa Ketua Audit Negara sebelumnya, Tan Sri Ambrin Buang keberatan berkongsi pendapatnya mengenai isu 1MDB dan memintanya membaca laporan audit rasmi yang dibentangkan kepada Jawatankuasa Kira-kira Wang Negara (PAC) pada Mac 2016 .

Madinah berkata beliau dan Ambrin sangat bimbang terhadap dakwaan berkaitan laporan audit 1MDB yang dibincangkan secara meluas di seluruh dunia tetapi “dirahsiakan” di negara ini.

Beliau merujuk kepada khabar angin yang tersebar di seluruh dunia berhubung kononnya penglibatan Najib dalam dakwaan salah laku yang dikaitkan dengan 1MDB.

“Dengan laporan Ketua Audit dalam simpanan saya dan isu mengenai 1MDB yang kami maklum, kami semua dalam kerajaan perlu berhati-hati berhubung isu itu, dan kami lebih suka tidak menyebut atau bercakap mengenainya. Ia seperti satu persefahaman dalam kalangan kami untuk tidak bercakap mengenainya dan laporan audit (asal) itu berada dalam simpanan saya.

“Saya bertanya kepadanya (Ambrin) apa yang ada dalam laporan itu, sama ada beliau boleh memberitahu saya, terutamanya mengenai PM (Najib) dan penglibatannya dalam 1MDB, itulah cara saya membangkitkan perkara itu. Saya ingin mendengar daripadanya memandangkan beliau menjalankan audit 1MDB tetapi beliau keberatan dan berkata beliau tidak boleh mengesahkan dan saya membiarkannya begitu sahaja,” kata Madinah.

Muhammad Shafee: Saya cadangkan kepada anda bahawa anda tidak bertindak adil dengan tidak membawa perkara itu kepada PM Najib ketika anda mengambil alih jawatan (ketua audit negara) dan pada Mac 2017, anda tidak jujur dalam membangkitkannya? Madinah menjawab: Tidak.

Muhammad Shafee: Anda tidak bersemuka dengan Najib kerana anda menyedari beliau (Najib) akan relevan dengan tempoh anda sebagai ketua audit negara, anda mendapatnya (jawatan) daripadanya, anda tidak membangkitkannya (kebimbangan terhadap audit 1MDB) untuk melindungi jawatan anda .

Madinah: Tidak.

Muhammad Shafee: Anda pergi berjumpa Dr Mahathir (PM ketika itu pada 2018) kerana anda menyedari semua orang ‘digugurkan’ (dikatakan disingkirkan daripada jawatan berikutan kemenangan PH pada pilihan raya 2018). Anda mahu melindungi jawatan anda dan menjadi seorang lagi “Datuk Nor Salwani Muhammad” untuk memihak kepada PM ketika itu (Dr Mahathir). Madinah menjawab: Saya tidak setuju.

Nor Salwani, yang kini Timbalan Ketua Audit Negara diarah memusnahkan salinan asal laporan audit 1MDB, bagaimanapun, secara rahsia telah menyimpan satu daripada salinan asal laporan itu, yang disediakan Jabatan Audit Negara pada 2016

Najib, 68, didakwa menggunakan kedudukan beliau ketika itu untuk mengarahkan pindaan dilakukan terhadap laporan akhir pengauditan 1MDB sebelum dibentangkan kepada PAC, untuk mengelak sebarang tindakan diambil terhadapnya, manakala bekas Ketua Pegawai Eksekutif (CEO) 1MDB, Arul Kanda Kandasamy, 45, didakwa bersubahat dengan Najib membuat pindaan bagi melindungi Ahli Parlimen Pekan itu daripada dikenakan tindakan.

Perbuatan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Persekutuan, Putrajaya antara 22 dan 26 Feb 2016.

Kedua-dua mereka didakwa mengikut Seksyen 23(1) serta 24(1) Akta Suruhanjaya Pencegahan Rasuah Malaysia (SPRM) yang memperuntukkan hukuman penjara maksimum 20 tahun dan denda lima kali ganda nilai suapan atau RM10,000, mengikut mana lebih tinggi, jika sabit kesalahan.

Perbicaraan bersambung esok.


Katil ICU di Pulau Pinang penuh, kerajaan negeri sokong pelaksanaan PKP

Kerajaan negeri Pulau Pinang bimbang keadaan kritikal dihadapi di hospital negeri tersebut selepas penggunaan katil katil di unit rawatan rapi (ICU) mencapai tahap kapasiti maksimum.

Ketua Menterinya, Chow Kon Yeow menyifatkan pelaksanaan Perintah Kawalan Pergerakan (PKP) diumum kerajaan pusat semalam adalah tepat pada masanya memandangkan keadaan penularan yang semakin serius dan jumlah kes jangkitan yang semakin meningkat.

“Keadaan ini membimbangkan dan kita tidak mahu situasi sebagaimana di India berlaku di negara kita,” katanya dalam kenyataan di sini hari ini.

Jelasnya lagi, kadar penggunaan fasiliti perubatan secara keseluruhannya juga melebihi 70 peratus bagi katil COVID-19 bukan ICU, seperti mana yang dikongsikan Kementerian Kesihatan (KKM).

Beliau berkata sepanjang minggu ke-18 iaitu antara 2 Mei hingga 8 Mei lalu, sejumlah 1,682 kes positif COVID-19 dilaporkan di negeri ini.

Chow berkata, beliau dimaklumkan oleh Jabatan Kesihatan Negeri Pulau Pinang (JKNPP) bahawa jumlah kes aktif di negeri ini mencecah lebih 1,000 kes, dan ia memerlukan pemantauan serta pengurusan aktif daripada pihak hospital dan pejabat kesihatan daerah.

Perdana Menteri Tan Sri Muhyiddin Yassin semalam mengumumkan pelaksanaan PKP di seluruh negara susulan kebimbangan peningkatan jangkitan kes Covid-19 yang boleh mencetuskan krisis nasional kepada negara.

Tarikh kuat kuasa bagi larangan-larangan dan arahan-arahan lain bermula pada 12 Mei hingga 7 Jun 2021.


UMNO ada kem Ismail Sabri dan kem Najib-Zahid: Penyelidik antarabangsa

Sebuah syarikat penyelidikan risiko negara dan industri antarabangsa, Fitch Solutions berkata UMNO kini berpecah kepada dua kumpulan, selain tidak memberi jaminan gabungan Barisan Nasional (BN) akan menang mudah pada Pilihan Raya Umum Ke-15 (PRU-15) nanti.

Dalam laporan pada Rabu (22 Jun), firma itu membangkitkan risiko perpecahan semasa di dalam UMNO itu sendiri.

Menurut laporan itu perpecahan melibatkan kumpulan yang menyokong Perdana Menteri Datuk Seri Ismail Sabri Yaakob, dengan penyokong bekas Perdana Menteri Datuk Seri Najib Razak serta sekutunya, termasuk Presiden UMNO Datuk Seri Ahmad Zahid Hamidi.

“Kami melihat risiko perselisihan pendapat mengenai puak mana yang akan memimpin UMNO dan BN ke dalam pilihan raya dan mengenai pembentukan Kabinet BN sekiranya mereka menang,” kata firma itu.

Fitch Solutions berkata dalam jangka masa sederhana, tanpa mengira puak mana UMNO bakal membentuk kerajaan, ia menjangkakan momentum reformasi akan kekal perlahan.

Menurutnya pertikaian puak berkemungkinan berterusan kemudian, manakala hakikatnya landskap pilihan raya Malaysia kini jauh lebih kompetitif berbanding ketika BN menjadi dominan dalam 61 tahun pertama kemerdekaan dan reformasi Malaysia.

Menjangkakan PRU-15 mungkin diadakan pada separuh kedua tahun ini, jauh lebih awal daripada tarikh akhir September 2023, firma itu berkata walaupun BN dan UMNO nampaknya berada dalam kedudukan dominan, kemenangan gabungan itu dalam pilihan raya akan datang masih jauh daripada terjamin.

Firma itu berkata ianya sesuatu yang baik jika UMNO berjaya menambah kerusinya walaupun risiko kekal condong kepada perpecahan dalaman parti itu.

Fitch Solutions berkata ia melihat beberapa bulan akan datang agak kurang menggalakkan untuk proses penggubalan dasar kerana perhatian kerajaan mungkin tertumpu kepada kempen, tetapi terdapat potensi peningkatan dalam jangka sederhana jika BN berjaya memperoleh majoriti yang lebih kukuh dan membentuk kerajaan seterusnya.

Firma itu juga berkata siri kerajaan tidak stabil dengan majoriti tipis yang telah menghalang proses politik sejak 2020 akan berakhir jika BN mencapai kemenangan besar.

“Kami telah mengekalkan skor indeks risiko politik jangka pendek kami untuk Malaysia pada 64.4 daripada 100 untuk mencerminkan ketidaktentuan yang berkaitan dengan penggubalan dasar dan kesinambungan dasar.

“Apabila pilihan raya telah berlalu, kami mungkin menyemak semula markah subkomponen ini untuk mencerminkan dinamik politik baharu,” kata Fitch Solutions.


Najib tak dipercayai bawa kemenangan PRN Melaka, UMNO terdesak perlukan PAS

Keputusan Mesyuarat Majlis Tertinggi (MT) UMNO semalam secara tidak langsung memberi isyarat parti itu tidak yakin faktor populariti Datuk Seri Najib Razak akan membawa kemenangan, disamping terdesak memerlukan sokongan PAS.

Walaupun Presiden UMNO Datuk Seri Ahmad Zahid Hamidi mengumumkan Najib akan menggantikannya mengetuai kempen PRN Melaka tetapi beliau mengubah keputusan tersebut dengan melantik Timbalannya, Datuk Seri Mohamad Hasan pula sebagai Pengarah Pilihan Raya dan turut membuat pusingan U berhubung kerjasama dengan PAS juga.

Zahid tidak dapat bersama mengikut kempen pilihan raya kerana akan ke Jerman dan pada mulanya mengumumkan rakan karibnya itu sebagai ketua bagi menghadapi PRN Melaka, namun sebaliknya yang berlaku apabila MT UMNO tidak menerima cadangan tersebut.

MT UMNO berpendapat Mohamad selaku Timbalan Presiden lebih layak untuk mengetuai jentera parti berbanding Najib yang terpalit dengan kes mahkamah, malah berdepan kritikan selepas pasportnya dikembalikan bagi tujuan melawat anak bersalin di Singapura.

Najib menjadi sasaran serangan dan semakin tidak disenangi rakyat, malah pemimpin pembangkang juga mempersoalkan keperluan lawatan ke Singapura untuk menemani anak perempuannya bersalin kerana bukan seorang ‘bidan’ dan terbaharu bekas Perdana Menteri Tun Dr Mahathir Mohamad menggelarkan sebagai penjenayah VIP pertama.

Selain itu, kehadiran Najib di Melaka sehingga tular gambar serta video pelanggaran prosedur operasi standard (SOP) juga menimbulkan rasa kurang senang dikalangan orang ramai.

Paling menjadi kontroversi melibatkan Najib adalah berhubung isu pasport yang dikembalikannya, orang awam mempersoalkan kewajaran keputusan tersebut ia memandangkan Najib sudah disabit hukuman dan ketika ini dalam proses rayuan, disamping berdepan puluhan pertuduhan lain di mahkamah.

Mengambil kira risiko tersebut yang boleh mengakibatkan kekalahan UMNO di Melaka, seorang individu yang dilihat bersih dan tidak menjadi sasaran serangan perlu dipilih.

Pemilihan Mohamad diharapkan dapat meredakan kemarahan orang ramai terhadap Najib disamping dapat membantu kemenangan parti itu dalam PRN Melaka.

Berhubung kerjasama dengan PAS, MT UMNO juga nampaknya tidak bersetuju dengan pendirian Zahid yang enggan meneruskan kerjasama dengan parti Islam tersebut, malah secara terbuka menolak sebarang kerjasama dengan parti yang mempunyai kaitan dengan gabungan Perikatan Nasional (PN).

Untuk rekod, PAS merupakan salah satu parti gabungan dalam PN bersama-sama dengan Bersatu, Gerakan dan GPS.

Zahid dengan nada penuh berkeyakinan pada awalnya menolak PAS termasuk Bersatu, tetapi keputusan MT UMNO dalam mesyuarat malam tadi pula seakan masih mahu meneruskan kerjasama tetapi dengan meletak syarat PAS perlu masuk bertanding menggunakan logonya bukan logo PN.

Untuk rekod, PAS semasa Pilihan Raya Umum Ke-14 lalu tidak memenangi sebarang kerusi Dewan Undangan Negeri (DUN) Melaka.

Alasan UMNO dengan meletak syarat tersebut adalah bagi meneruskan persefahaman yang dicapai sebelum ini dalam Muafakat Nasional (MN) dan untuk mengelakkan pertembungan dalam PRN Melaka.

Keputusan UMNO tersebut agak menghairankan kerana mereka tidak sepatutnya bimbang dengan ancaman PAS kerana tidak memenangi sebarang kerusi sebelum ini atau sebenarnya terdesak memerlukan sokongan parti tersebut untuk memenangi PRN kali ini.

Realitinya, UMNO kini amat memerlukan PAS untuk memenangi PRN Melaka walaupun pada awalnya Zahid dengan angkuh mengumumkan untuk menolak sebarang kerjasama dengan parti itu.

Nampaknya Zahid kini terpaksa menjilat ludahnya semula dan walaupun agak keberatan tetapi MT UMNO sudah membuat keputusan mereka.

Lebih memalukan apabila selepas puas dimaki hamun PAS, UMNO kini terdesak pula menagih simpati PAS untuk meneruskan kerjasama politik.

Bagaimanapun, adakah PAS akan masuk dalam perangkap UMNO yang cuba memecahbelah persefahaman dalam PN? UMNO kini perlu menunggu jawapan PAS terhadap syarat yang diletakkan dalam masa terdekat.


Iskandar bidas Puad supaya cermin diri, bukankah UMNO menumpang DAP?

PAS membidas ahli Majlis Tertinggi UMNO, Datuk Puad Zarkashi yang celupar mengatakan parti itu menumpang rumah orang lain demi kuasa.

Bendahari PAS, Datuk Iskandar Abdul Samad berkata lebih baik Puad mencermin dirinya kerana UMNO sekarang yang menumpang DAP untuk berkuasa semata-mata, malah sanggup membenarkan musuh politik itu masuk ke rumah sendiri baru-baru ini.

“Ahli Majlis Tertinggi UMNO, Puad Zarkashi perlu mencermin diri sendiri sebelum menuduh PAS menumpang rumah orang lain,” katanya dalam satu kenyataan.

Iskandar berkata Puad perlu sedar siapa sebenarnya yang meminta pertolongan PAS sebelum ini sehingga terbentuknya Muafakat Nasional (MN) pada 2018 selepas kekalahan teruk pada Pilihan Raya Umum Ke-14 (PRU-14) lalu.

“Nampaknya beliau telah lupa ketika Muafakat Nasional ditubuhkan dalam tahun 2019, UMNO baru sahaja mengalami kekalahan yang teruk pada Pilihan Raya Umum 2018.

“UMNO telah kehilangan kuasa di peringkat Pusat buat pertama kali dalam sejarah. PAS ketika itu telah dapat mengekalkan kuasa di Kelantan dan berjaya merampas Terengganu.

“Justeru PAS tidak terdesak atau kempunan untuk menjadi kerajaan. PAS ‘memungut’ UMNO yang berada di dalam keadaan terdesak dan mengalami ‘trauma’,” katanya lagi.

Jelas Iskandar, PAS bukan seperti UMNO yang tamak kuasa sehingga mengadaikan prinsip duduk bersama DAP.

“PAS hanya mementingkan Perpaduan Ummah dan bukan jawatan-jawatan di dalam kerajaan.

“Apabila Muafakat Nasional ditubuhkan, UMNO telah dijemput untuk bersama tetapi penyertaan UMNO ini tidak menjadi kenyataan,”katanya.

Beliau juga membidas Puad kerana realitinya UMNO kini adalah penumpang sebenar dalam kerajaan campuran kerana memiliki kerusi Parlimen paling sikit.

“Puad juga perlu sedar dengan realiti siapa yang sebenarnya menumpang kerana UMNO hanya memiliki 26 kerusi Parlimen walhal Pakatan Harapan 82 kerusi,” ujarnya lagi.


Lima pelajar USAS rentung nahas di lebuh raya dekat Kuala Kangsar

Kelima-lima mangsa yang rentung apabila kereta yang dinaiki mereka terbakar selepas terlibat dalam kemalangan di Km 246 Lebuhraya Utara Selatan arah utara di Kuala Kangsar tengah malam tadi, dikenal pasti sebagai pelajar Universiti Sultan Azlan Shah (USAS).

Naib Canselor USAS Tan Sri Nordin Kardi berkata pihaknya telah memaklumkan ahli keluarga pelajar berkenaan berhubung kejadian itu, yang berlaku semasa mereka dalam perjalanan pulang dari Ipoh selepas bercuti, lapor Bernama.

“Semua mereka adalah pelajar terbaik dan baru melaporkan diri selepas cuti Aidilfitri,” katanya ketika ditemui pemberita di pekarangan Unit Forensik Hospital Kuala Kangsar di sini hari ini.

Beliau berkata pihaknya akan membantu keluarga waris pelajar berkenaan dengan menyediakan tempat tinggal serta keperluan lain sehingga selesai segala urusan.

Difahamkan lima pelajar berkenaan terdiri daripada Muhammad Nasrun Aidol Munir Akbar, 22, yang memandu kereta, Ahmad Naim Najmi Ahmad Hafizan, 21, penumpang hadapan, manakala tiga lagi adalah Muhammad Nabil Haikal Muhammad Fariz, 19, Ahmad Akmal Ahmad Mokhlis, 20, dan Iqbal Hasnun Halimi, 23.

Muhamad Nasrun dan Iqbal Hasnun merupakan penuntut Ijazah Sarjana Muda Pengajian Islam manakala Ahmad Naim Najmi adalah penuntut Ijazah Sarjana Muda Kaunseling dengan kepujian, manakala Muhammad Nabil Haikal ialah penuntut Diploma Pentadbiran Perniagaan dan Ahmad Akmal penuntut Diploma Kaunseling Islami.

Selain beberapa anggota keluarga pelajar berkenaan, turut kelihatan di Unit Forensik Hospital Kuala Kangsar ialah Pengerusi Jawatankuasa Pendidikan, Pengajian Tinggi dan Sumber Manusia Perak, Ahmad Saidi Mohamad Daud dan beberapa Ahli Dewan Undangan Negeri.


Kongres DAP tangguh sehingga berakhir PKP 3.0

DAP akan menangguhkan Kongres Kebangsaan yang dijadualkan pada 20 Jun ini bagi mematuhi arahan Jabatan Pendaftaran Pertubuhan (ROS) susulan pelaksanaan Perintah Kawalan Pergerakan (PKP 3.0) penuh yang sedang berjalan.

Setiausaha Organisasi Kebangsaan, Anthony Loke berkata surat balas yang dihantar Ketua Pengarah ROS meminta pelaksanaan sebarang mesyuarat pertubuhan bedaftar termasuk parti politik ditangguhkan sepanjang pelaksanaan PKP penuh.

“Ibu Pejabat Kebangsaan DAP telah menerima surat balas daripada Ketua Pengarah ROS, Haji Jasri bin Kassim yang bertarikh 11 Jun 2021 terhadap rayuan untuk menangguhkan Kongres Parti DAP.

“Dalam surat tersebut, ROS memutuskan bahawa pelaksanaan Mesyuarat Agung Tahunan (MAT) bagi semua pertubuhan berdaftar termasuk parti politik hendaklah ditangguhkan sepanjang tempoh pelaksanaan PKP 3.0,” katanya dalam satu kenyataan hari ini.

Dalam pada itu, ROS juga meminta DAP untuk mengemukakan tarikh baharu selepas berakhir tempoh PKP nanti.

“ROS juga menghendaki pihak kami untuk mengemukakan cadangan tarikh pelaksanaan Kongres Parti DAP yang baru dan SOP tambahan sebaik sahaja tempoh PKP berakhir,” katanya.

Loke memberitahu tarikh baharu Kongres parti akan diumumkan selepas tamat tempoh PKP nanti.

“Sehubungan itu, tarikh baru Kongres Parti DAP hanya boleh ditentukan selepas tempoh PKP ditamatkan oleh kerajaan,” ujarnya lagi.


Gerakan besar-besaran buru tiga lelaki samun wang tunai RM1 juta

Polis Kelantan melancarkan gerakan besar-besaran memburu tiga lelaki yang merompak wang tunai lebih RM1 juta dan barang kemas dari sebuah kedai pajak gadai di Pasir Mas, Kelantan semalam (5 Mei 2022).

Gerakan itu termasuk melakukan Ops Tutup dan sekatan jalan raya di seluruh Kelantan membabitkan Jabatan Siasatan Jenayah (JSJ) dan Pasukan Gerakan Am (PGA) selain di pintu masuk sempadan serta pangkalan haram Malaysia-Thailand.

Ketua Polis Kelantan Datuk Muhamad Zaki Harun berkata polis menerima laporan jam 4.45 petang semalam berhubung rompakan bersenjata di kedai Pajak Gadai Emas Aik Lee di Pasir Mas.

Menurutnya dalam laporan itu mangsa mengadu didatangi tiga lelaki bertopeng dengan dua daripadanya menggunakan senjata menyerupai pistol dan seorang lagi memiliki pisau.

“Mangsa bersama lima pekerja diikat dan dipaksa berada di bawah meja. Mangsa juga telah dipaksa membuka laci peti besi dan diarah mengisi yang tunai RM1 juta serta pelbagai barangan kemas.

“Suspek juga telah mengambil kunci kereja jenis Perodua Alza dan melarikan diri menggunakan kenderaan tersebut,” katanya dalam kenyataan hari ini.

Susulan itu, Muhamad Zaki berkata polis Kelantan mengadakan Ops Tutup dan sekatan jalan raya di seluruh negeri serta mengatur gerakan Team daripada JSJ dan PGA ke pintu-pintu sempadan dan pangkalan haram yang bersempadan dengan Thailand bagi mengesan suspek dan kenderaan yang dilarikan.

“Pada jam 12.30 pagi tadi sepasukan anggota dan pegawai strike force Kompeni B Batalion 8 PGA ternampak kenderaan jenis Perodua Alza yang ditinggalkan di tepi jalan.

“Hasil semakan didapati kenderaan itu berkait kes rompakan kedai pajak gadai berkenaan. Kes disiasat mengikut Seksyen 395/397 Kanun Keseksaan,” katanya.

Sehubungan itu, polis menggesa dan menyeru orang ramai yang menyaksikan kejadian tersebut untuk tampil membantu sekiranya mempunyai maklumat.


Berdepan masalah kewangan, Pharmaniaga diletak bawah kategori PN17

Pharmaniaga Bhd mencatatkan kerugian bersih sebanyak RM607.32 juta bagi tahun kewangan berakhir 31 Disember 2022 berbanding keuntungan bersih RM172.15 juta pada tahun sebelumnya, dengan peruntukan RM552 juta untuk ‘stok vaksin Covid-19 yang bergerak perlahan’ sehingga mendorong syarikat bermasalah kewangan itu berada di bawah kategori PN17.

Kebiasaannya, kategori PN17 sering diberikan kepada syarikat disenarai di Bursa Malaysia yang mengalami tekanan kewangan.

Perolehan merosot 27.1 peratus kepada RM3.51 bilion daripada RM4.82 bilion berikutan terdapat permintaan yang lebih rendah daripada kerajaan untuk pembelian vaksin Covid-19, lapor Bernama.

“Bagaimanapun, kumpulan telah mencapai pertumbuhan menggalakkan dalam perniagaan konsesi apabila produk tambahan telah ditambah ke dalam senarai konsesi yang berkuat kuasa mulai separuh kedua 2021.

“Selain itu, terdapat juga sumbangan yang lebih baik daripada sektor swasta sebanyak kira-kira 50 peratus hasil daripada usaha jualan agresif yang ditambah dengan produk baharu yang dilancarkan ke pasaran sepanjang tahun ini,” katanya dalam satu makluman kepada Bursa Malaysia hari ini.

Syarikat farmaseutikal itu ketika bercakap mengenai prospek pasaran tempatan memberitahu kerajaan telah melanjutkan tarikh rundingan perjanjian konsesi kumpulan kepada Jun 2023.

Perniagaannya tetap beroperasi seperti biasa semasa peringkat akhir rundingan.

Syarikat itu juga mencatatkan pertumbuhan 50 peratus dari tahun ke tahun yang menggalakkan dalam pasaran swasta dan menyasarkan untuk mengekalkan pertumbuhan pada 2023.

Dalam kenyataan berasingan, disebabkan rawatan perakaunan itu yang selaras dengan keperluan Piawaian Pelaporan Kewangan Malaysia dan amalan tadbir urus baik Pharmaniaga, kumpulan itu perlu menyediakan sejumlah RM552.3 juta bagi stok vaksin.

Katanya, peruntukan yang tidak dapat dielakkan itu telah mencetuskan kriteria Nota Amalan 17 (PN17) untuk Pharmaniaga.

“Pharmaniaga mengalami cabaran tahun kewangan 2022 disebabkan penyediaan stok vaksin Covid-19 yang bergerak perlahan dengan jangka hayat tertentu dalam inventorinya.

“Ini mengakibatkan kerugian sebelum cukai dan zakat serta kerugian selepas cukai dan zakat masing-masing sebanyak RM580.8 juta dan RM605 juta,” katanya.

Mengulas perkara itu, kumpulan kini sedang berbincang dengan pelbagai pihak, baik tempatan mahupun luar negara untuk membeli vaksin dan optimis dengan hasil yang baik daripada rundingan berkenaan.

“Tanpa mengambil kira isu berkenaan, syarikat memberi jaminan kepada semua pihak bahawa ia komited untuk melaksanakan pelan regularisasi mengikut keperluan Bursa Malaysia dalam masa yang ditetapkan.

“Pelan itu akan memberi tumpuan kepada mengukuhkan kedudukan kewangan serta jaminan bahawa aktiviti perniagaan syarikat akan kekal berdaya maju dengan prospek pertumbuhan,” katanya.

Syarikat itu berkata, aktiviti operasi bagi kedua-dua perniagaan konsesi dengan Kementerian Kesihatan dan perniagaan bukan konsesi dengan sektor swasta tidak akan terganggu, malah terus utuh.

“Kumpulan komited untuk memberi perkhidmatan kepada semua obligasi kewangan kepada pemberi pinjaman dan institusi kewangan lain, serta merangka pelan aliran tunai yang optimum,” katanya.


Baik buruk media sosial

Dalam meniti arus pemodenan yang mencabar akal dan minda, kita sering kali dikaitkan dengan penggunaan media sosial yang kian meluas di segenap empat penjuru dunia yang juga menular dalam kalangan masyarakat di Malaysia.

Rangkaian platform media sosial seperti Facebook, Twitter, Instagram, TikTok, WeChat, Skype, Viber dan WhatsApps adalah antara contoh medium penting yang terdapat dalam aplikasi media sosial. Media sosial ini menjadi wahana bagi setiap lapisan masyarakat dunia untuk kekal berhubung dengan kenalan, sahabat handai dan keluarga yang berjauhan.

Media sosial mempunyai sejarah kemunculannya yang tersendiri. Pada 1978, munculnya ‘papan buletin’ ia berfungsi untuk memuat turun maklumat dan komunikasi melalui surat elektronik ‘e-mel’. Selepas itu, media sosial mula berkembang dengan kemunculan media sosial yang dinamakan Blogger.

Ia dilancarkan pada tahun 1999 oleh Pyra Labs. Fungsi media sosial ini adalah untuk penerbitan blog. Pada tahun 2002, muncul dua lagi media sosial baru iaitu Friendster dan Linkedln. Friendster berfungsi sebagai tempat komunikasi antara orang di seluruh dunia pada waktu itu. Manakala Linkedln, merupakan medium perniagaan oleh golongan profesional.

Sebenarnya, pada awal kewujudan media, ia hanyalah menjadi alat perhubungan seperti televisyen, radio dan surat khabar. Media pada waktu ini tidak dapat menjadi alat komunikasi dan menyukarkan pengguna untuk menyuarakan pendapat.

Oleh itu, elemen sosial telah dibawa masuk ke dalam media. Tambahan pula, ia dapat membuat media sebagai alat komunikasi antara seluruh rakyat di dunia. Media sosial ini berkembang dengan amat pesat sekali di serata dunia sehingga boleh dianggap alat komunikasi yang penting pada dunia hari ini. Buktinya, kita dapat lihat telah wujud pebagai aplikasi sosial media yang digunakan seperti Facebook, Twitter, WhatsApp dan TikTok.

Di Malaysia, data terkini menunjukkan bahawa negara ini menduduki kelompok kelima tertinggi di dunia dan tempat teratas di Asia Tenggara dalam penembusan media sosial mudah alih. Menurut Hootsuite and We Are Social dalam laporan terkini Digital 2019, penembusan internet di Malaysia kini pada tahap 80 peratus. Pengguna internet meluangkan purata lapan jam lima minit sehari secara dalam talian.

Laporan juga mendapati selama dua jam 59 minit digunakan oleh rakyat Malaysia untuk melayari media sosial. Malahan Malaysia menduduki tempat keempat dunia dalam penembusan sosial mudah alih. Malaysia juga mempelopori negara di Asia Tenggara, termasuk Singapura, di tangga keenam, diikuti Thailand (lapan) dan Filipina (10). Internet telah mengubah cara rakyat Malaysia membeli-belah dan berurusan dalam dunia perniagaan. Malaysia menawarkan peluang perniagaan yang unik, dengan 75 peratus pengguna internet membelanjakan wang mereka untuk e-dagang, manakala 58 peratus membelanjakan wang untuk platform dagang mudah alih.

Selain itu, sosial media juga mempunyai pelbagai kategorinya tersendiri seperti media sosial sebagai forum perbincangan, medium streamer, mengadakan video secara langsung, tempat berniaga dan sebagainya.

Pada era moden ini, penggunaan media sosial adalah penting untuk kehidupan setiap orang. Ini kerana media sosial bukan sahaja alat perhubungan tetapi ia juga digunakan amat meluas dalam bidang perniagaan, keagamaan, politik, perubatan dan sebagainya. Dengan penggunaannya yang mudah diakses, media sosial juga dapat memberikan kesan yang buruk terhadap gaya hidup masyarakat di Malaysia.

Kesan buruk yang paling ketara daripada media sosial adalah pembaziran masa. Hal ini berlaku kerana media sosial merupakan medium yang sangat mudah untuk masyarakat kita menghabiskan masa di situ asalkan mempunyai rangkaian Internet untuk melayari media sosial. Ini memberi kesan juga terhadap para pelajar yang masih bersekolah.

Mengikut kajian, pelajar zaman sekarang suka menghabiskan terlalu banyak masa di media sosial ini mengundangkan kerisauan terhadap ibu bapa kerana anaknya lebih suka menghabiskan masa di media sosial berbanding meluangkan masa untuk belajar.

Konsentrasi pelajar akan terganggu apabila menggunakan sosial media. Hal ini disebabkan pelajar menggunakan sosial media sebagai tempat hiburan dan juga tempat menghilang stress terhadap pelajaran. Hal ini juga dapat menyebabkan kemerosotan prestasi pelajaran seseorang pelajar itu. Kemungkinan selepas mereka dapat menghilangkan stress, mereka dapat fokus semula dapat pelajaran mereka.

Kesan penggunaan laman sosial yang seterusnya ialah tersebarnya pengaruh atau unsur pornografi daripada Barat ke dalam kehidupan masyarakat. Unsur pornografi mudah didapati di laman sesawang internet. Unsur pornografi seperti bahan bacaan, gambar, dan video mudah diakses dan disebarkan oleh pengguna laman sosial tersebut.

Penggunaan laman sosial juga memberikan kesan kepada kedaulatan bahasa Melayu sebagai bahasa kebangsaan. Kedaulatan bahasa Melayu akan tercemar ekoran daripada kemunculan bahasa slanga atau lebih dikenali sebagai bahasa rojak. Penggunaan bahasa rojak dalam kalangan masyarakat amat membimbangkan cendekiawan bahasa di Malaysia kerana penggunaannya semakin meluas.

Kesimpulannya, penggunaan laman sosial melalui Internet memberikan kesan terhadap corak kehidupan masyarakat di Malaysia.

Oleh itu, ibu bapa perlu memainkan peranan penting untuk mengelakkan kesan buruk akibat penggunaannya kerana mencegah lebih baik daripada mengubati.

Selain itu, masyarakat perlu mempunyai disiplin dan ketahanan diri bagi mengubah corak hidup dengan menggunakan laman sosial itu untuk kegunaan yang baik dan aktiviti-aktiviti yang bermanfaat bagi meningkatkan kecekapan minda masyarakat supaya menjadi minda kelas pertama. Masyarakat juga perlu memastikan penggunaan teknologi ini dapat diseimbangkan tanpa berlaku pengeksploitasian dalam kehidupan bermasyarakat di Malaysia.


Pakar kesihatan jangka varian baharu virus Covid-19 muncul 2022

Pakar kesihatan di seluruh dunia memberi amaran kelewatan memberi vaksin dan pembahagian yang tidak sama rata, bermakna suntikan tidak akan memberi kesan disebabkan Covid-19 yang bermutasi akan menghasilkan virus baharu tahun depan.

Seramai 77 saintis dari beberapa institusi pendidikan terkemuka di seluruh dunia, mengambil bahagian dalam satu tinjauan, dengan 30 peratus mencadangkan vaksin generasi kedua diperlukan, secepatnya dalam masa sembilan bulan, kecuali pengeluaran vaksin sedia ada diperbanyakkan dan diedar ke seluruh negara.

Hampir 90 peratus saintis berkata, lebih banyak vaksin yang menghalang perubahan virus dikehendaki di banyak negara, terutama negara sedang membangun.

Menurut People Vaccine Alliance (PVA) yang dianggotai oleh lebih 50 pertubuhan, hanya 10 peratus penduduk di negara miskin akan disuntik vaksin Covid-19 tahun depan.

Sehubungan itu, PVA meminta monopoli farmasi dihapuskan dan perkongsian teknologi dilaksanakan bagi meningkatkan bekalan vaksin.

“Lebih banyak virus itu beredar, semakin besar kemungkinan munculnya mutasi dan varian baharu, yang boleh menyebabkan vaksin sekarang tidak berkesan,” kata Profesor Kesihatan Awam Universiti Edinburgh, Devi Sridhar.

Katanya, sebagaimana diketahui bahawa virus tidak mempedulikan sempadan negara, maka suntikan vaksin mesti diberikan kepada seberapa ramai penduduk di mana sahaja di dunia ini dengan secepat mungkin.

Menurut tinjauan itu, 66 peratus penyelidik mengatakan manusia memiliki masa setahun atau kurang, sebelum virus bermutasi dan majoriti vaksin generasi pertama tidak akan berkesan.

Lapan belas peratus lagi mengatakan bahawa manusia mempunyai enam bulan atau kurang, dan 33 peratus meramalkan sekitar sembilan bulan. – Agensi


Kelulusan permohonan pasport dalam talian di kaunter

Pasukan khas yang terdiri daripada pegawai imigresen akan ditempatkan di kaunter-kaunter dengan tugas mereka hanya memberi kelulusan permohonan pasport secara dalam talian.

Ketua Pengarah Imigresen Datuk Seri Khairul Dzaimee Daud berkata langkah itu antara penambahbaikan yang dilaksanakan bagi mengatasi masalah kesesakan ekoran peningkatan mendadak permohonan dan memperbaharui Pasport Malaysia Antarabangsa (PMA), lapor Bernama.

Beliau berkata pasukan itu akan ditempatkan di pejabat imigresen sekitar Lembah Klang minggu hadapan selepas pelaksanaannya di Johor Bahru, Johor baru-baru ini menampakkan keberkesanan untuk mempercepatkan proses, sekali gus mengurangkan kesesakan di pejabat dan kaunter imigresen.

“Nampaknya ia berjaya dan formula itu (di Johor Bahru) akan digunakan untuk Lembah Klang,” katanya dalam sidang media hari ini.

Khairul Dzaimee berkata Jabatan Imigresen sedang mengumpulkan pegawai dari beberapa negeri untuk menganggotai pasukan itu bagi penempatan di Lembah Klang.


MP Papar kata belum buat keputusan keluar Bersatu

Ahli Parlimen (MP) Papar Datuk Armizan Mohd Ali dilaporkan berkata beliau masih belum membuat keputusan akhir sama ada akan keluar Bersatu atau tidak.

Ini kerana katanya, tindakan susulan di peringkat bahagian perlu dilakukan setelah Ketua Bersatu Sabah Datuk Hajiji Noor membuat pengumuman keluar Bersatu, Sabtu lalu.

“Di pihak saya belum ada keputusan mohon keluar Bersatu.

“Tapi saya jelaskan bahawa saya bertanding Pilihan Raya Umum (PRU) lalu sebagai ahli GRS dan menggunakan logo GRS,” katanya yang menang di Parlimen Papar pada PRU-15 lalu.

Ditanya sama ada ia bermakna tiada isu lompat parti, beliau bagaimanapun berkata perkara itu diserahkan kepada pihak perundangan.

Tiga lagi MP yang mencetuskan polemik keluar daripada Bersatu adalah Khairul Firdaus Akbar Khan (Batu Sapi); Jonathan Yasin (Ranau); dan Matbali Musah (Sipitang).

Bagaimanapun, menurut BH Armizan mendakwa mereka adalah ahli secara individu dalam Gabungan Rakyat Sabah (GRS), selain mempunyai keahlian dalam Bersatu.

Armizan yang juga Menteri di Jabatan Perdana Menteri (Sabah dan Sarawak) mendakwa, beliau sendiri sebagai Ahli Parlimen Papar memenangi kerusi itu pada PRU-15 atas tiket GRS, menjadi ahli secara individu dalam GRS dan Bersatu.

Beliau berkata, perlembagaan GRS menyatakan, keahlian yang diterima dalam gabungan itu bukan saja daripada parti atau persatuan, malah daripada individu yang disebut sebagai keahlian terus.

Sementara itu, Ketua Bersatu Ranau Datuk Seri Masidi Manjun berkata perkara itu telah dimaklumkan kepada Presiden Bersatu Tan Sri Muhyiddin Yassin dan Setiausaha Agung Bersatu Datuk Seri Hamzah Zainuddin.

Menurutnya pemimpin bahagian dalam mesyuarat Jumaat lalu juga memutuskan untuk mengikutinya dan dengan keputusan itu, kepimpinan Bersatu Ranau secara automatik terbubar.

Terdahulu, bekas Menteri di Jabatan Perdana Menteri Datuk Seri Dr Wan Junaidi Tuanku Jaafar (Parlimen dan Undang-Undang) yang menguruskan akta antilompat parti sehingga diluluskan Parlimen sebelum ini, berpendapat empat ahli Bersatu Sabah perlu mengosongkan kerusi Parlimen mereka.

Beliau berpendapat pilihan raya kecil (PRK) perlu diadakan mengikut undang-undang antilompat parti, yang digubal jawatankuasa Parlimen diketuainya sebelum ini.


Covid-19: PM Singapura terima suntikan dos penggalak

Perdana Menteri Singapura, Lee Hsien Loong menerima suntikan dos penggalak vaksin Covid-19 di Hospital Umum Singapura, hari ini.

“Kes meningkat dengan cepat. Suntikan penggalak akan menguatkan lagi perlindungan anda terhadap Covid-19,” tulis Lee di Facebooknya.

Beliau menambah Jawatankuasa Pakar mengenai Vaksinasi Covid-19 mencadangkan dos tambahan untuk mereka berusia 60 tahun ke atas, penghuni rumah orang-orang tua, dan individu yang mengalami kekurangan kekebalan tubuh apabila sistem imun mereka tidak mampu berfungsi dengan penuh.

“Jika anda ditawarkan dos penggalak, silalah ambil. Ini akan mengurangkan peluang anda mengalami sakit yang serius, atau memerlukan rawatan ICU (unit rawatan rapi),” kata Lee.

Lee yang menerima dos pertama vaksin Covid-19 Pfizer-BioNTech pada 8 Januari lalu, turut memuat naik video beliau menerima suntikan itu.

Lee menerima suntikan penggalak itu tatkala jangkita di Singapura menghampiri angka 1,000 kes.

Setakat 16 September, Singapura melaporkan sejumlah 910 kes baharu Covid-19 dengan 803 jangkitan dalam komuniti, 103 di asrama pekerja migran dan empat kes import.

Menurut data Kementerian Kesihatan Singapura 837 kes kini ditempatkan di hospital, 77 kes memerlukan bantuan oksigen dan 12 lagi dirawat di ICU.

Seramai 82 peratus penduduk Singapura telah lengkap dua dos vaksin Covid-19 manakala 84 peratus sudah menerima sekurang-kurangnya satu dos, setakat 15 September. – Agensi


25 kematian penutup kes Covid-19 2021, 31,487 jumlah terkumpul

Menutup tirai 2021, Kementerian Kesihatan (KKM) melaporkan seramai 25 pesakit di lapan negeri meninggal dunia, termasuk empat kematian yang belum sempat menerima rawatan di hospital atau kes ’brought in death’ (BID), akibat komplikasi Covid-19, dalam tempoh 24 jam semalam.

Angka terbaharu itu menjadikan kumulatif kematian akibat Covid-19 sejak mangsa pertama meninggal dunia pada Mac 2020 lalu meningkat kepada 31,487, termasuk 6,355 kes BID

Selangor – negeri yang kekal menjadi ’hotspots’ Covid-19 di negara ini – merekodkan 10 kematian, semalam, menjadikan keseluruhannya 9,954 kes, termasuk 2,109 kes BID, lapor KKM menerusi laman sesawang Covidnow.

Sehingga 31 Disember 2021, Selangor merekodkan 786,630 kumulatif kes positif, dengan 766,002 pesakit telah sembuh, manakala 10,674 kes dan 69 kluster masih aktif.

Daripada jumlah kes aktif itu, 9,305 pesakit menjalani kuarantin di rumah; 535 ditempatkan di PKRC; 787 dimasukkan ke hospital; dan 47 pesakit dirawat di unit rawatan rapi (ICU), dengan 33 daripadanya memerlukan alat bantuan pernafasan.

Sehingga semalam, seramai 4,767,181 atau 94.2 peratus individu di Selangor telah lengkap divaksinasi, 4,839,581 atau 95.5 peratus menerima sekurang-kurangnya satu dos, dan 1,401,948 atau 21.4 peratus menerima suntikan dos penggalak.

Bagi jumlah kematian di negeri-negeri lain, Pulau Pinang merekodkan lima kes, diikuti masing-masing tiga di Perak serta Terengganu; dan masing-masing satu di Johor, Kedah, Pahang, dan Sabah.

Tiada kes kematian dilaporkan di Kelantan, Melaka, Negeri Sembilan, Perlis, Sarawak, Kuala Lumpur, Labuan dan Putrajaya.

Sementara itu, KKM juga memaklumkan sejak awal 2020 hingga semalam negara merekodkan kumulatif kes positif sebanyak 2,758,086, dengan 2,685,378 pesakit telah sembuh, dan 41,221 kes masih aktif.

Daripada jumlah kes aktif itu, 34,069 pesakit menjalani kuarantin di rumah; 3,368 ditempatkan di PKRC; 3,515 dimasukkan ke hospital; dan 269 pesakit dirawat di ICU, dengan 163 daripadanya memerlukan alat bantuan pernafasan.

Sebanyak 217 kluster daripada keseluruhan 6,128 kluster Covid-19 yang dikesan sejak awal 2020 lalu juga dilaporkan masih aktif.


Kawat berduri di tangga blok PPR sudah dialih

Kawat berduri yang dipasang di tangga Blok C, Projek Perumahan Rakyat (PPR) Kampung Baru Air Panas, Wangsa Maju sudah dialihkan, kata jurucakap Jabatan Bomba dan Penyelamat Malaysia (JBPM).

Katanya pemasangan kawat itu berpunca daripada kesilapan teknikal walaupun sebenarnya dipersetujui secara umum pada mesyuarat jawatankuasa penyelarasan Perintah Kawalan Pergerakan Diperketatkan (PKPD).

“Memang benar kawat berduri itu sudah dialihkan. Ia sepatutnya dipasang di bahagian bawah blok berkenaan, bukan di atas tangga,” katanya hari ini.

Sementara itu Pengarah JBPM Kuala Lumpur Nordin Pauzi mengesahkan kawat berduri itu tidak se[atutnya dipasang di tangga blok yang dikenakan PKPD, sebaliknya di aras bawah.

“Ada persetujuan mengenai pemasangan kawat duri itu, namun ia disebut secara umum. Perkara yang berlaku adalah isu kecil dan sudah diperbetulkan. Kawat berduri itu sudah dibuka.

“Dalam hal ini, kita akan pastikan tahap keselamatan penduduk diutamakan dan sentiasa mempunyai laluan keluar kecemasan jika berlaku insiden tidak diingini seperti kebakaran,” katanya.

Terdahulu tular gambar di media sosial yang menunjukkan beberapa anggota Angkatan Tentera Malaysia (ATM) memasang kawat berduri di laluan tangga Blok C PPR berkenaan, menyebabkan timbul kebimbangan dalam kalangan netizen berhubung keselamatan penduduk jika berlaku kecemasan.

Ketua Polis Daerah Wangsa Maju, Superintendan Ashari Abu Samah dipetik berkata, pemasangan kawat berduri itu dipersetujui dalam mesyuarat penyelarasan PKPD yang turut dihadiri wakil bomba.

PKPD itu dilaksanakan terhadap satu blok sahaja berikutan blok lain didapati kurang berisiko.

Semalam, Menteri Wilayah Persekutuan, Tan Sri Annuar Musa dipetik berkata, pemasangan kawat berduri di tangga PPR melanggar peraturan bangunan dan arahan untuk membuka kembali kawat berduri sudah dikeluarkan.

Tular kawat berduri di tangga: Penduduk ada laluan lain


Kemasukan hospital pesakit Covid-19 meningkat: KKM

Sebanyak 4,963 kes Covid-19 dilaporkan bagi Minggu Epidemiologi ke-17 (ME 17/2023) iaitu dari 23 April hingga 29 April lalu.

Menurut KKM, jumlah kes baharu jangkitan meningkat tiga peratus berbanding minggu sebelumnya dengan kemasukan pesakit Covid-19 ke hospital turut meningkat kepada 5.8 peratus pada ME 17 berbanding 4.8 peratus pada minggu sebelumnya.

Ketua Pengarahnya, Datuk Dr Muhammad Radzi Abu Hassan bagaimanapun berkata keadaan jangkitan Covid-19 di Malaysia masih terkawal dan perkhidmatan kesihatan serta kapasiti di hospital tidak terjejas.

Katanya, majoriti pesakit yang dimasukkan ke hospital adalah golongan berisiko tinggi seperti individu dengan komorbid dan warga emas, namun peningkatan itu tidak membebankan perkhidmatan kesihatan serta hospital masih beroperasi seperti biasa.

“Pesakit kategori 1 dan 2, meningkat daripada 1.4 kepada 1.8 per 100,000 populasi manakala pesakit kategori 3, 4, dan 5, meningkat daripada 1.3 kepada 2 peratus per 100,000 populasi.

“Bagi peratus pengisian katil fasiliti Covid-19 pada ME 17 pula, katil bukan kritikal, meningkat sebanyak tiga peratus; katil Unit Rawatan Rapi (ICU) meningkat tiga peratus manakala pesakit COVID-19 memerlukan alat bantuan pernafasan (ABP) meningkat sebanyak 0.2 peratus.

“Untuk makluman, peratus pengisian katil ICU Covid-19 pada 4 Mei (semalam) ialah 15 peratusmanakalakatil bukan kritikal Covid-19 ialah 23 peratus,” katanya dalam kenyataan hari ini.

Dr Muhammad Radzi berkata, sehingga ME 17 terdapat sebanyak 33 kluster yang masih aktif.

Katanya, satu kluster dilaporkan pada ME 17 iaitu penurunan sebanyak 75 peratus berbanding empat kluster pada ME sebelumnya.

“Kluster pada ME 17 adalah kluster kumpulan berisiko yang berlaku di pusat jagaan warga emas manakala empat kluster dilaporkan pada ME 16 membabitkan tiga kluster pendidikan dan satu kluster tempat kerja,” katanya.

Dalam pada itu beliau berkata, KKM menjangkakan kemungkinan sedikit peningkatan kes Covid-19 akan berlaku susulan pergerakan dan perjumpaan orang ramai ketika sambutan Hari Raya dan Hari Wesak.

“Sehubungan itu, KKM menggalakkan orang ramai untuk memakai pelitup muka sekiranya bergejala ketika aktiviti kunjung-mengunjung bagi melindungi keluarga, jiran dan sahabat handai daripada mendapat jangkitan Covid-19.

“Sesi persekolahan juga sudah bermula minggu ini dan bagi mengawal penularan di institusi pendidikan, pelajar, guru dan kakitangan dinasihatkan antaranya kerap mencuci tangan dengan pensanitasi serta memakai pelitup muka terutamanya bagi yang bergejala atau apabila berada di tempat tertutup, sempit dan sesak,

“Membuat penilaian kendiri tahap kesihatan serta tidak hadir ke institusi pendidikan sekiranya bergejala,” katanya.


Laporan polis terhadap Apandi didakwa lindungi Najib dalam kes SRC

Satu laporan polis dibuat terhadap bekas Peguam Negara (AG) Tan Sri Mohamed Apandi Ali kerana didakwa melindungi Datuk Seri Najib Razak dalam kes penyelewengan dana berkaitan SRC International Sdn. Bhd. dan 1Malaysia Development Berhad (1MDB).

Laporan dibuat Ahli Parlimen Klang Charles Santiago mendakwa Apandi sengaja dan mempunyai niat untuk melepaskan bekas Perdana Menteri yang sedang dibicarakan dalam kes rasuahnya daripada berdepan pertuduhan sebelum ini.

Charles memetik penghakiman 23 Mei yang disampaikan oleh hakim Mahkamah Tinggi Datuk Azimah Omar dalam menolak saman fitnah yang difailkan oleh Apandi terhadap pemimpin veteran DAP Lim Kit Siang.

“Dalam penghakimannya, Azimah menyatakan bahawa delegasi Apandi “tidak berjumpa mahupun bercakap dengan pihak yang didakwa sebagai penderma” walaupun berkata sebaliknya pada sidang media pada 26 Jan 2016.

“Pada sesi akhbar itu, Apandi mengumumkan delegasi telah ke Riyadh dan berjumpa dengan pihak yang dikatakan penderma,” kata Charles dipetik laporan media.

Charles menggunakan penghakiman tersebut sebagai alasan laporan polis dibuat terhadap Najib itu hari ini di Ibu Pejabat Polis Daerah Klang Selatan

Dalam penghakiman setebal 100 muka surat yang dikeluarkan pada 21 Julai, Azimah menyatakan bahawa adalah sangat jelas bahawa Apandi menunjukkan sikap tidak berminat dan ada kala memberi kenyataan bertentangan dalam keterangannya.

Selain sikap tidak berminat, kata hakim itu, bekas peguam negara tersebut tidak kisah ambil terhadap kedaulatan undang-undang yang asas dan akal yang wajar (common sense).

Berdasarkan pertimbangan dan pemerhatian Azimah, Charles berkata beliau berpendirian bahawa Apandi telah mereka-reka maklumat dan berbohong semasa memegang jawatan, yang membawa kepada penyalahgunaan kuasanya sebagai penasihat undang-undang utama negara.

“Saya dengan ini membuat laporan polis ini supaya siasatan boleh dimulakan terhadap Apandi” katanya lagi.

Apandi sebelum ini kalah kes samannya terhadap Kit Siang dan diarahkan membayar kos ganti rugi sebanyak RM80,000.


2,431 kes baharu, lima kematian

Jangkitan harian baharu Covid-19 di seluruh negara dalam tempoh 24 jam semalam (Rabu, 14 September 2022) meningkat semula setelah lima hari berturut-turut mencatat jumlah di bawah 2,000 kes.

Dalam tempoh 24 jam itu sebanyak 2,431 jangkitan baharu dilaporkan, termasuk lapan kes import, berbanding 1,942 kes pada Selasa.

Jumlah itu menjadikan kumulatif positif Covid-19 sejak wabak itu menyerang Malaysia pada Januari 2020 hingga semalam meningkat kepada 4,811,327 kes, dengan 4,748,732 pesakit telah sembuh, termasuk 1,820 pesakit pulih semalam.

Daripada jumlah jangkitan baharu semalam, 1,713 kes melibatkan individu yang telah menerima suntikan dos penggalak vaksin Covid-19, diikuti 470 kes (penerima dua dos); 233 kes (individu tidak divaksinasi); dan 14 kes (individu yang belum lengkap divaksinasi).

KKM juga memaklumkan sehingga kini, sebanyak 26,299 kes masih aktif, meningkat berbanding 25,693 yang dicatat pada Selasa.

Jumlah itu termasuk, 25,024 pesakit yang masih menjalani kuarantin di rumah (24,431 pada Selasa); dan tujuh pesakit ditempatkan di PKRC (11 pada Selasa).

Jumlah pesakit yang dirawat di hospital juga meningkat sedikit kepada 1,206, berbanding 1,189 pesakit pada Selasa, manakala 62 pesakit dimasukkan ke unit rawatan rapi, sama seperti pada Selasa, dengan 40 daripadanya memerlukan alat bantuan pernafasan (39 pada Selasa).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan lima pesakit meninggal dunia akibat komplikasi Covid-19 semalam, termasuk dua kematian di luar fasiliti kesihatan atau brought in death (BID).

Tiga daripada kes kematian itu dilaporkan di Perak, termasuk dua kes BID dan masing-masing satu di Sabah serta Sarawak.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,296 kes, termasuk 7,713 kes brought in death (BID).

Selain itu, KKM juga melaporkan sejak Program Imunisasi Covid-19 Kebangsaan (PICK) dilancarkan hingga semalam, lebih 72.31 juta dos vaksin telah diberikan kepada populasi Malaysia, termasuk rakyat asing.

Daripada jumlah itu, 28,097,849 melibatkan dos pertama; 27,501,812 (dos kedua); 16,227,280 (penggalak pertama); dan 487,752 (penggalak kedua).

Dari segi umur penerima vaksin pula, 1,772,622 kanak-kanak 5 hingga 11 tahun menerima 1,772,622 suntikan dos pertama, diikuti 1,531,944 (dos kedua); dan 1,264 (penggalak pertama).

Bagi remaja berusia 12 hingga 17 tahun pula, 2,947,321 melibatkan dos pertama; 2,871,586 (dos kedua); 46,768 (penggalak pertama); dan 310 (penggalak kedua).

Individu dewasa berumur 18 hingga 59 tahun pula, 23,377,906 membabitkan dos pertama; 23,098,282 (dos kedua); 16,179,248 (penggalak pertama); dan 487,442 (penggalak kedua).

Sementara bagi individu berusia 60 tahun dan ke atas pula sebanyak 3,437,649 melibatkan dos pertama; 3,415,611 (dos kedua); 2,594,773 (penggalak pertama); dan 184,494 (penggalak kedua).


Kes baharu kekal melepasi 5,000, empat kematian semalam

Jangkitan Covid-19 di seluruh negara dalam tempoh 24 jam semalam (Sabtu, 16 Julai 2022) turun sedikit berbanding Jumaat, namun kekal melepasi angka 5,000 kes, lapor Kementerian Kesihatan (KKM).

Data laman sesawang CovidNOW KKM menunjukkan dalam tempoh itu, 5,047 jangkitan baharu direkodkan berbanding 5,230 kes pada Jumaat.

Jumlah itu menjadikan kumulatif positif Covid-19 sejak wabak itu mula melanda Malaysia pada Januari 2020 meningkat kepada 4,619,045 kes, dengan 4,540,716 pesakit telah sembuh, termasuk 3,770 yang pulih semalam.

Daripada jumlah jangkitan harian semalam, 3,716 kes melibatkan individu yang telah menerima suntikan dos penggalak vaksin Covid-19, diikuti 920 kes (penerima dua dos); 380 kes (individu tidak divaksinasi); dan 31 kes (individu belum lengkap vaksinasi).

Berdasarkan rekod CovidNOW, kes aktif kini meningkat kepada 42,481 berbanding 41,208 yang dicatat pada Jumaat, dengan 40,923 pesakit masih menjalani kuarantin di rumah (39,703 (Jumaat).

Seramai 39 pesakit ditempatkan di PKRC (30 pada Jumaat), manakala 1,459 pesakit dirawat di hospital (1,411 pada Jumaat); dan 60 pesakit dimasukkan ke unit rawatan rapi (64 pada Jumaat), dengan 34 pesakit memerlukan alat bantuan pernafasan (44 pada Jumaat).

Berikut adalah pecahan kes harian mengikut negeri dan kumulatif positif sejak Januari 2020:

Sementara itu, KKM juga memaklumkan empat pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau kes ‘brought in death’ (BID).

Ini menjadikan kumulatif kematian sejak Mac 2020 hingga semalam meningkat kepada 35,848 kes, termasuk 7,602 kes BID.

Kes kematian itu melibatkan tiga di Selangor; dan satu di Negeri Sembilan.


Kucing British Shorthair dari Rusia ditahan, dokumen sijil berbeza

Jabatan Perkhidmatan Kuarantin dan Pemeriksaan Malaysia (MAQIS) Selangor menahan seekor kucing baka British Shorthair dari Rusia di kawasan kargo Lapangan Terbang Antarabangsa Kuala Lumpur (KLIA) Ahad lepas.

Penahanan itu dibuat selepas nombor mikrocip pada haiwan berkenaan didapati berbeza daripada dokumen sijil kesihatan yang diisytiharkan.

MAQIS Selangor menerusi kenyataan memaklumkan, haiwan itu kini dikuarantin.

Menurut MAQIS Selangor, mengimport haiwan kesayangan dengan mengisytihar maklumat palsu, tidak tepat atau mengelirukan adalah suatu kesalahan di bawah Seksyen 13 Akta Perkhidmatan Kuarantin dan Pemeriksaan Malaysia 2011 [Akta 728] yang boleh didenda tidak melebihi RM50,000 atau penjara tidak melebihi dua tahun atau kedua-duanya, jika sabit kesalahan.

“Pihak MAQIS sentiasa teliti dalam melakukan pemeriksaan bagi setiap komoditi haiwan, tumbuhan serta karkas sama ada yang diimport atau dieksport bagi mengawal dan menjaga biosekuriti dan kawalan penyakit serta keselamatan makanan di dalam negara,” menurut kenyataan itu lapor Bernama.


448 PATI etnik Rohingya dipindah ke empat depot tahanan

Seramai 448 tahanan etnik Rohingya di Depot Tahanan Imigresen Sungai Bakap, dekat Bandar Baharu telah dipindahkan ke empat depot berasingan di Selangor, Perak dan Melaka selepas kejadian melarikan diri berlaku, semalam.

Ketua Polis Kedah Komisioner Wan Hassan Wan Ahmad berkata seramai 144 tahanan dihantar ke Depot Semenyih, Selangor; Depot Machap Umboo, Melaka (104 tahanan); Depot Langkap, Perak (100 tahanan) dan 100 lagi tahanan di Depot Bukit Jalil, Selangor.

“Kesemua 448 tahanan yang terdiri daripada 272 lelaki dewasa, 83 wanita dewasa, 36 kanak-kanak lelaki dan 57 kanak-kanak perempuan itu telah dihantar ke empat depot tersebut hingga pukul 12 tengah malam tadi,” katanya dalam kenyataan di sini, hari ini.

Wan Hassan berkata setakat ini seramai 130 tahanan iaitu 99 lelaki dewasa, 21 wanita dewasa, lima kanak-kanak lelaki dan lima kanak-kanak perempuan masih belum dijumpai, lapor Bernama.

“Operasi mencari kesemua tahanan ini masih diteruskan sehingga kesemua mereka ditemui. Jumlah etnik Rohingya yang telah dijumpai setakat ini adalah 398 tahanan dengan enam daripada mereka maut ketika cubaan melarikan diri manakala dua lagi cedera dan kini dirawat di hospital,” katanya.

Semalam, beliau berkata polis Kedah telah melancarkan Op Kesan bagi mengesan baki tahanan etnik Rohingya yang masih bebas setelah melarikan diri dari Depot Tahanan Imigresen Sungai Bakap kira-kira pukul 4.30 pagi.

Operasi turut dibantu oleh pasukan polis Pulau Pinang dan Perak, anggota Jabatan Imigresen Malaysia, Pasukan Gerakan Am (PGA) dan unit anjing pengesan (K-9).


Isteri dan anak bekas MB Negeri Sembilan UMNO antara calon PRN

Dua nama yang mempunyai kaitan dengan bekas Menteri Besar (MB) Negeri Sembilan, Tan Sri Mohd Isa Abdul Samad antara disebut-sebut sebagai calon pada Pilihan Raya Negeri (PRN) kali ini.

Isteri Isa, Puan Sri Bibi Sharliza Mohd Khalid dan anaknya, Mohd Najib dikatakan berada dalam senarai calon UMNO dalam PRN Negeri Sembilan, ia walaupun umum mengetahui kes rasuah dihadapi oleh pemimpin veteran UMNO itu sebelum ini.

Untuk rekod, Isa merupakan bekas MB Negeri Sembilan selama 22 tahun dari April 1982 hingga Mac 2004.

Mengikut senarai calon yang tular di media sosial, Mohd Najib akan bertanding di Dewan Undangan Negeri (DUN) Bagan Pinang manakala Bibi Sharliza di DUN Juasseh.

Sebanyak 50 peratus dalam senarai sama adalah muka baharu sebagai calon di 17 kerusi DUN Negeri Sembilan, termasuk DUN Lenggeng yang menjadi perebutan di antara UMNO dan Parti Amanah.

Bagaimanapun, Pengerusi Badan Perhubungan UMNO Negeri Sembilan, Datuk Seri Jalaluddin Alias, ketika diminta mengulas mengenainya meminta semua pihak bersabar sehingga senarai nama calon PRN diumumkan oleh Presiden UMNO, Datuk Seri Dr Ahmad Zahid Hamidi di Pusat Dagangan Dunia (WTC) Kuala Lumpur, malam ini.

“Kita tunggulah malam ini sama ada nama yang tular betul atau tidak. Selebihnya, saya tak tahu apa-apa,” katanya dipetik laporan BH.

Katanya, senarai nama calon bertanding yang tular adalah dianggap tidak betul sehingga pengumuman rasmi dibuat.

“Perkara seperti ini biasa berlaku setiap kali pilihan raya diadakan dan selagi ia belum diumumkan, ia dianggap tidak sahih,” katanya.

Pada 3 Februari 2021, Mahkamah Tinggi Kuala Lumpur mensabitkan Isa, 74, atas sembilan pertuduhan rasuah RM3 juta berkaitan pembelian Merdeka Palace Hotel & Suites di Kuching, Sarawak oleh FELDA.

Kesalahan itu didakwa dilakukan di Tingkat 49, Menara Felda, Platinum Park, Persiaran KLCC, di sini antara 21 Julai 2014 hingga 11 Disember 2015.

Hakim, Datuk Mohd Nazlan Mohd Ghazali menjatuhi hukuman penjara enam tahun bagi setiap pertuduhan menjadikan jumlah keseluruhan adalah sebanyak 54 tahun serta denda RM15.45 juta atau dipenjara 18 tahun, jika gagal membayar denda berkenaan.

Bagaimanapun, Isa hanya perlu menjalani hukuman penjara enam tahun selepas mahkamah memerintahkan supaya hukuman penjara itu berjalan serentak.

Kes rasuah Isa ketika ini masih berada di peringkat Mahkamah Rayuan.


Enggan ikut Anwar lagi, Amanah kaji semula MoU dengan Ismail Sabri

Tidak mahu lagi diperbodohkan Ketua Pembangkang Datuk Seri Anwar Ibrahim yang menjadi punca UMNO kembali dominan di Putrajaya, Parti Amanah mahu mengkaji semula Memorandum Persefahaman (MoU) dengan kerajaan yang ditandatangani sebelum ini.

Untuk rekod, Anwar bersekongkol dengan Presiden UMNO, Datuk Seri Ahmad Zahid Hamidi untuk menjatuhkan kerajaan Perikatan Nasional (PN) dipimpin Tan Sri Muhyiddin Yassin dan kemudiaan ditipu anak muridnya yang pada awalnya berjanji untuk melantiknya menjadi Perdana Menteri (PM).

Dalam satu kenyataan hari ini, Pengarah Komunikasi Amanah, Khalid Samad berkata mereka akan mengkaji semula MoU yang dipelopori Anwar dengan Ismail Sabri sebelum ini sekiranya kumpulan kleptokrat kembali berkuasa dalam kerajaan pusat kini.

“Amanah ingin menegaskan bahawa sekiranya golongan kleptokrasi dilihat kembali berpengaruh ke atas pentadbiran kerajaan Datuk Seri Ismail Sabri, maka Amanah akan mengesyorkan supaya Pakatan Harapan (PH) mengkaji kembali keabsahan MoU yang telah ditandatangani,” katanya dalam satu kenyataan.

MoU dengan kerajaan Ismail Sabri ditandatangani PH yang mengikut cakap Anwar menjatuhkan Muhyiddin dari parti Bersatu dan memberi laluan UMNO kembali berkuasa, ia juga adalah MoU sama yang ditawarkan Muhyiddin.

Bagaimanapun, Anwar lebih sayang dan percaya kepada UMNO apabila sanggup bekerjasama dengan menandatangani MoU dengan kerajaan Ismail Sabri berbanding dipimpin Muhyiddin.

Hasilnya, beberapa keistimewaan mula dinikmati kumpulan Kluster Mahkamah, ia termasuk beberapa kelonggaran dan sudah beberapa kali perbicaraan ditangguhkan atas alasan yang tidak munasabah.

MoU yang ditandatangani tidak mendatangkan manfaat dan kebaikan kepada rakyat, malah yang menerima faedah adalah kumpulan kluster mahkamah dan terbaharu Najib bakal diberikan hadiah tanah bernilai RM100 juta.

MOU juga gagal apabila matlamat utamanya untuk menstabilkan politik negara tidak berjaya selepas tercetusnya satu lagi kemelut di Melaka sehingga diadakan Pilihan Raya Negeri (PRN).

Putrajaya dan PH menandatangani MoU pada 13 September lalu yang menyaksikan kedua-dua pihak mencapai persefahaman dalam beberapa aspek bagi mencapai kestabilan politik dalam negara.

Melalui MOU itu kerajaan menjanjikan beberapa pembaharuan termasuk reformasi Parlimen, Undi18, had jawatan seseorang PM dan kebebasan badan kehakiman.

Sebagai balasan, PH yang menjadi blok pembangkang terbesar di Dewan Rakyat akan menyokong atau berkecuali dalam undian Bajet 2022 dan undang-undang perbekalan atau kewangan berkaitan dengannya.


Kes Covid-19 di Selangor melonjak, Melaka rekod 233 jangkitan baharu

Jangkitan Covid-19 di Selangor semakin melonjak apabila dalam tempoh 24 jam sehingga 12 tengah hari tadi negeri itu merekodkan 1,737 kes baharu, berbanding 1,448 semalam.

Angka itu menjadikan kumulatif kes positif di negeri berkenaan kini mencecah 737,404 kes. Bagaimanapun, sehingga semalam 710,706 daripada pesakit Covid-19 telah sembuh.

Selangor turut merekodkan 9,716 kematian akibat komplikasi Covid-19, manakala kes aktif kini mencapai 16,767 pesakit.

Daripada jumlah kes aktif itu, seramai 14,136 pesakit menjalani kuarantin di rumah; 1,416 ditempatkan di PKRC; 1,128 dimasukkan ke hospital; dan 87 pesakit dirawat di unit rawatan rapi (ICU), dengan 57 daripadanya memerlukan alat bantuan pernafasan.

Sementara itu, Kelantan turut merekodkan peningkatan jangkitan baharu apabila merekodkan 735 kes hari ini berbanding 733 semalam; diikuti Sabah (543 kes baharu, 541 semalam); Pulau Pinang (356 kes baharu, 327 semalam); dan Putrajaya (82 kes baharu, 35 semalam).

Sehingga berita ini ditulis tiada laporan daripada Jabatan Kesihatan Negeri Wilayah Persekutuan Kuala Lumpur dan Labuan berhubung jumlah jangkitan di wilayah itu.

Melaka yang akan menyaksikan hari pembuangan undi Pilihan Raya Negeri, esok, mencatat penurunan jangkitan baharu hari ini apabila merekodkan 233 kes, berbanding 307 semalam.

Sehingga semalam, Melaka merekodkan 1,600 kes aktif dengan 1,122 pesakit menjalani kuarantin di rumah; 322 ditempatkan di PKRC; 143 dimasukkan ke hospital; dan 13 dirawat di ICU, termasuk tiga pesakit yang memerlukan alat bantuan pernafasan.

Sehingga kini, negeri itu mencatat 68,590 kes positif dengan 66,222 pesakit telah sembuh, dan 922 pesakit telah meninggal dunia.

Sementara itu, Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu juga sebanyak 5,031 pesakit disahkan sembuh menjadikan kumulatif sejak awal tahun lalu sebanyak 2,477,314 kes atau 96.2 peratus daripada keseluruhan 2,575,888 kes kumulatif positif.

Daripada 6,355 kes baharu hari ini, beliau berkata, 6,324 adalah jangkitan tempatan yang turut melibatkan 212 warganegara asing, dan 31 kes import yang juga membabitkan 11 bukan warganegara.

Menurutnya seramai 542 pesakit kini dirawat di unit rawatan rapi (ICU) dengan 268 daripadanya memerlukan alat bantuan pernafasan.

Katanya sebanyak 115 kes atau 1.8 peratus daripada jangkitan baharu adalah pesakit kategori 3,4 dan 5, manakala 6,240 kes atau 98.2 peratus lagi adalah pesakit kategori 1 dan 2.

Dr Noor Hisham juga memaklumkan dalam tempoh 24 jam sehingga 12 tengah hari tadi sebanyak 10 kluster baharu dikesan menjadikan keseluruhannya 5,877 kluster dengan 5,631 telah ditamatkan dan 246 lagi masih aktif.